Keď sprejeri tvoria rozprávku
Macko Pú s kamošom tigrom, Goofy, Mickey, Minnie či Káčer Donald... Noví detskí kamaráti pri novom prírodnom ihrisku na Landauovej ulici.  Aj takto farebne a veselo pokračuje mestská časť v obnove detských ihrísk a verejných priestorov. Sprejeri, ktorí stoja v Dúbravke za viacerými dielami vo verejných priestoroch, napríklad zastávky MHD, dotvorili okolie ihriska.  Starý sivý múr premenili na farebný, zelenú „lúku“ s rozprávkovými kamarátmi. Plocha pri múre hneď začala lákať deti na hru...                                                                               
Foto: Lucia Marcinátová
Dúbravčania: Zmenu MHD a mestských policajtov do ulíc
Nie je jasné, ako to dopadne. Nie je jasné, či sa zmení vedenie. Isté je, že k zmenám príde. V poslaneckých radoch určite. Komunálne voľby 10. novembra. S redaktorkou Dankou Šoporovou sme vyšli do ulíc a pýtali sme sa. Nechceli sme zisťovať hodnotenia starostu, ale počuť, čo ľudí trápi, aké majú problémy, návrhy, čo by  zmenili do ďalších štyroch rokov...
Pri prosbe o malú fotografiu viacerí odmietli. Otáčali sa, schovávali, málokto však odmietol odpovedať, porozprávať sa.  Hovorili o tom, čo ich trápi, niektorí pridali osobnú skúsenosť. Najčastejšie sa opakovalo slovo auto, doprava, parkovanie.  Ľudia upozorňovali na semafory a zápchy, na autá na chodníkoch,  MHD.
„Nedá sa tu spávať, z piatka na sobotu je tu priveľký hluk, mestskú políciu sme volali niekoľkokrát,“ zverila sa nám obyvateľka.  Hovorila o každotýždňových problémoch v okolí bowling disco clubu zo zadnej strany Domu kultúry Dúbravka.  O mestských policajtoch a ich práci vraveli viacerí.  Na celú Dúbravku pripadajú totiž z mestskej polície len traja okrskári.
Pri rozhovoroch sa viackrát spomínala aj zeleň, starostlivosť o ňu, špina, neporiadok.  Často však v súvislosti s prostredím treba začať od seba, ísť príkladom, svoje okolie si ľudia tvoria sami.  Sami sa rozhodnú, či vyhodia ohorok do koša alebo na zem,  či zdvihnú exkrement alebo pre niekoho úplne prirodzená vec vytriedia odpad.
Všetkým osloveným Dúbravčanom ďakujeme za spoluprácu, odpovede, úprimnosť. Ich námety, podnety, pripomienky si, veríme, prečítajú tí, ktorí tu budú po 10. novembri tvoriť samosprávu mestskej časti...
Opýtali sme sa: Čo vás v Dúbravke trápi, ťaží? Čo by ste radi zmenili, zlepšili?
Eva 
PARKOVANIE
„Trápi ma parkovanie. Bývam na ulici Tranovského a tam sa parkovať vôbec nedá. Privítala by som,  ak by sa dalo zabezpečiť, viac lavičiek na sedenie. Inak som tu veľmi spokojná.“

Štefánia
MHD
„V  Dúbravke som spokojná. Možno by som spomenula MHD. Na jednej strane je skvelé, že sa vieme dostať všade, ale chýba mi priamy autobusový spoj do Ružinova či Rače. Možno je to o pohodlí, no nie vždy sa chce človeku prestúpiť.  A ak mám predsa len povedať nejaké želanie, asi by to bol priamy spoj do týchto častí mesta.“ 

Peter
GRAFITI, MESTSKÁ POLÍCIA
„Veľa sa toho zmenilo, bývam tu štyridsať rokov. Tu pred OC Saratov som chcel mať kedysi svoj stánok. Údajne mali byť zrušené a stále tu ľudia predávajú, čo je zvláštne. Spomenul by som ale grafiti. Tu bývame, toto je náš majetok (ukazuje na počmáranú stenu zatepleného domu pozn. red). A my nechceme pokreslené paneláky. Nevidel som jediný prípad, že by policajti niekoho potrestali.“

Milan
CHODNÍKY PRE CHODCOV
„Páči sa mi, že sa opravujú cesty i chodníky. Teraz som však videl vozičkára, ktorý sa nevedel pohnúť, tá cesta k nákupnému stredisku Dubrawa je všelijaká.  Na ulici Pri kríži by som prijal rozumný prechod pre chodcov aj smerom k spomínanému nákupnému centru.“ 

Katarína
STAROSTLIVOSŤ O ZELEŇ
„Vytkla by som stromy a dlhé konáre. Treba viac dbať na orezy a starostlivosť. Napríklad malé jablonky v blízkosti Parku Pekníkova. Tam, keď plody dozrejú a opadajú, potom sa na tom ľudia šmyknú a je to nebezpečné. Aj ja som sa tam veľmi šmykla.“ 

Silvo
SEMAFORY
„Nebývam tu dlho, ale vadia mi semafory. Ako sú nastavené. A týka sa to chodcov aj vodičov. “ 
Elena
MHD, STAROSTLIVOSŤ 
O ZELEŇ
„Prekáža mi doprava, konkrétne autobus 83. Vynecháva, mešká, tá trasa je nepostačujúca. Potom tiež neostrihané konáre, ktoré chodcom zavadzajú a popadané plody zo stromov.“ 

Miroslav
PARKOVANIE
„Všetko je v poriadku. V Dúbravke som v zásade spokojný, býva sa tu dobre.
Jedine s tým parkovaním  sú trošku problémy, no ide o dlhodobý problém, ktorý   nebude jednoduché vyriešiť. A neviem, či je vôbec riešiteľný. Áut je veľa a stále pribúdajú. 

Pani v červenom
MESTSKÁ POLÍCIA
„Ocenila by som, keby mestskí policajti chodili častejšie do ulíc. Napríklad, minulý rok v parku na Beňovského boli takmer každý deň. Občas by sa tam mali ísť pozrieť. Pretože tam sa veru dejú veci.“ 

Etela
DOPRAVA, PARKOVANIE
„V Dúbravke máme už roky kvetinárstvo. Hoci sem iba ráno prídeme a večer zas odídeme, počúvame, čo ľuďom prekáža, je to doprava. Zákazníci, ktorí k nám prichádzajú nakupovať taktiež tvrdia, že okolo Saratova je nemožné zaparkovať.“ 

Silvia
IHRISKO
„Pri Tescu ako je Obchodné centrum Dubrawa by som prijala niečo pre deti, ihrisko. No keďže sa na danom mieste plánujú nové stavby, zrejme je to len otázka času. Inak by som Dúbravke nič nevytkla.“

Lucia
PARKOVANIE
„V Dúbravke by som zmenila asi parkovanie. Síce sa robia okolo ulice Nejedlého nové parkoviská, ale  parkovacích miest je málo, pomaly nie je kde zaparkovať. Aj veľké parkovisko pred obchodným domom Saratov. Prídete sem ráno o pol ôsmej a už nezaparkujete. Obyvatelia okolitých domov si tu nechávajú autá stáť aj celý týždeň, a zákazníci nemajú kde parkovať.“ 
Bedřiška
MHD, MESTSKÁ POLÍCIA, GRAFITI
 „Na Dúbravke sa mi nepáči viac vecí. Zdôraznila by som však dopravu. Všade treba prestupovať a čakať. Pred približne desiatimi rokmi to bolo určite lepšie. Zdá sa mi, že svoju prácu nerobia ani mestskí policajti. Sprejeri kreslia na  steny budov a nikto s tým nič nerobí.“ 

 Elena
AUTÁ NA CHODNÍKOCH
„Určite autá, človek nemôže prejsť hore a ani dole, strašne veľa áut je na cestách. Keď idem s kočíkom, autá stávajú aj na chodníkoch a musím sa im kade-tade vyhýbať.“ 

Gabriela
Podnik La BENE, BEZPEČNOSŤ
„Ja som spokojná a aj so starostom. Asi by som zmienila iba podnik La Bene, respektíve jeho návštevníkov. Čo odtiaľ odchádza v noci z piatka na sobotu a zo soboty na nedeľu je niečo nehorázne. Od tretej rána už celá rodina nespíme. Opití a nadrogovaní ľudia, ktorí sa správajú ako zvieratá.“ 

Patrícia
„Nevidím žiadny problém. Som spokojná, vidím naozaj iba pozitívne zmeny. Samozrejme, že kritizovať by sa dalo, pretože vždy sa dá lepšie a viac, ale myslím si, že to ide správnym smerom. A v tomto zmysle sa vyjadrím aj vo voľbách.“ 

Anna
CHODNÍKY, NEPORIADOK
„Chodníky rozbité, špina všade naokolo a na zemi kvantá cigaretových ohorkov. Tiež by sa zišlo opraviť zopár chodníkov. Chodím pravidelne behávať. Pri tanečnej škole pri Saratove je kus zničeného chodníka. Človek si povie, že koľko ľudí tade každý deň  prejde a kompetentní to stále nechávajú tak.“ 

Mária
NEPORIADOK
„Veľa špiny, za ktorú však môže nedisciplinovanosť a bezohľadnosť ľudí, nie poslanci. Je to o obyvateľoch, o nás. V prvom rade by sa mali ľudia zamyslieť, čo dokážu sami zmeniť. Ja by som hneď zorganizovala upratovacie brigády. Sama som už niekoľkokrát upratovala a čistila okolie, ale takých nás nie je veľa. Bývam v okolí Homolovej ulice.
Klaudia
AUTÁ NA CHODNÍKOCH
„V Dúbravke je málo parkovacích miest. Vadia mi autá parkujúce na chodníku. Neraz sa mi tiež stalo, že sa za mnou po chodníku valilo auto ako tank, hoci takúto „skratku“ by si vodiči nemali robiť.“ 

Soňa 
DOPRAVA
„Páči sa mi, že opravujú podchod. S veľkým nadšením začali, tak ho dúfam aj dokončia. V Dúbravke sa veľa vecí zmenilo k lepšiemu. Bývala som tu dlhé roky, teraz sem dochádzam za prácou. Jediný a najväčší problém vidím v doprave. Inak tejto mestskej časti nemám veľmi čo vytknúť.“ 

Ivana
NÍZKOPODLAŽNOSŤ 
ELEKTRIČIEK
“Jazdievam MHD. Najčastejšie električkami. Električky číslo 4 sú nízkopodladažné, ale 5-ky električky nie sú. Nestačí, že príde päťka raz za čas bezbariérová. Bolo by dobré, keby sem chodili všetky nízkopodlažné električky. Posledné dva týždne som si dokonca všimla, že už viackrát sa objavili aj električky s číslom štyri, ktoré nie sú nizkopodlažné. To by nám, zdravotne postihnutým veľmi pomohlo.”
(Ivana je na vozíčku pozn. red.)
Eleonóra
UBYTOVŇA MV, STARÁ PNS-ka
“Napríklad torzo toho niekdajšieho stánku PNS na Saratovskej, malo by sa s tým pohnúť. A tiež si myslím, že sa veľa hovorí o tom, že nie sú sociálne byty. V Dúbravke máme ubytovňu ministerstva vnútra na Saratovskej, ktorá chátra, rozpadáva sa a je skoro prázdna, budova by sa mohla takto využiť. Myslím, že by sa nad využitím tohto objektu mohlo porozmýšľať a spraviť v budove sociálne byty.”

Zdena
CHODNÍK
“Neviem byť príliš kritická, aktuálne som spokojná. Možno tak spomeniem čistotu. Bývam na Ulici kpt. Rašu a ten chodník smerom k parkovisku je neodvodnený a neudržiavaný, padajú konáre, šišky. Keď príde väčší dážď, tak všetko ide do pivníc. Premýšľala som, že sa zastavím na miestnom úrade a požičiam si hrable. Keď lístie napadá, dlho trvá kým sa odstráni.”

Mária
STARÁ POŠTA, MHD
“Stará pošta. Tá budova ozaj zle vyzerá, hoci viem, že sa to dlhšie rieši. Okrem toho napríklad MHD, jazdím MHD a privítala by som, aby autobusy chodili častejšie. Viem, že ľudia majú pripomienky, že oba autobusy do centra idú tým istým smerom, s týmto názorom sa zhodujem. Nemuseli by mať oba autobusy trasu do Petržalky, jeden by mohol ísť napríklad smerom na Račianske mýto.”

Eleonóra
LAVIČKY, ZELEŇ
Na dúbravské akcie chodievam, keď sú napríklad tu pred Domom kultúry Dúbravka. Bývam neďaleko Parku Pekníkova, často tam chodievame a sadneme si tam. Mohlo  by  tam byť viac lavičiek. V blízkosti parku sú aj také ovocné stromy, z ktorých padajú plody, to by sa mohlo upratať, aby to nebolo na ceste. Som spokojná s naším starostom, robí pre deti a aj pre starších.

Stanislav
ČISTOTA
Nie som environmentalista, ale občas mi prekáža znečistenie okolo chodníkov a zelených plôch. To by sa mohlo podľa mňa trošku zlepšiť, rovnako upratanie ulíc.  Okrem toho nemám výraznejší problém.

Marta
CHODNÍK
Chodník, ktorý vedie od Domu kultúry Dúbravka popri Saratovskej k Bille. Chodník je samá hrča a už niekoľkokrát som tam videla padnúť človeka. Využívam MHD a som rada, že chodieva dosť presne podľa grafikonu.              
Anketu pripravili: 
Danka Šoporová, Lucia Marcinátová
Dúbravka je seniorfriendly
Nečakané a dojímavé zároveň. Také bolo počas októbra ocenenie Rady seniorov v Dúbravke v rámci celoslovenskej súťaže Senior Friendly 2018. Gratuláciu prebrala koordinátorka Rady seniorov Zuzana Marková a Janka Drobová, aktívna Dúbravčanka, seniorka a členka Miestneho spolku slovenského červeného kríža.
Rada seniorov v Dúbravke bola ocenená ako jediná z rád na Slovensku. Oceňovatelia súťaže vyzdvihli a pochválili mestskú časť za všetko, čo pre seniorov organizuje.
Ocenenie píše už svoj tretí ročník. Má za cieľ podporiť myšlienku aktívneho starnutia a medzigeneračnej spolupráce.
Text a foto: Lucia Marcinátová
Jednotka má tridsaťpäť
Októbrové  posedenie seniorov Denného centra 1. v KC Fontána v rámci Mesiaca úcty k starším bolo spojené s oslavou 35. výročia klubu. Presne 3. októbra 1983 založili v Dúbravke vôbec prvý a v Bratislave celkove tretí Klub dôchodcov (dnes Denné centrum).   
Je potešujúce, že štyri členky, ktoré boli pri založení klubu dôchodcov pred 35 rokmi, sa aj  dnes aktívne zapájajú do činnosti denného centra. Jubilujúce DC 1 prišli pozdraviť starosta Martin Zaťovič, jeho manželka Zdenka, zástupca starostu Ľuboš Krajčír a niekoľko poslancov. V kultúrnom programe vystúpili žiaci ZUŠ E. Suchoňa a spevokol denného centra Dúbravské strešne. Všetkých prekvapil predseda komisie športu Branko Semančík, inak športový riaditeľ HOBY Bratislava. V krátkom príhovore ocenil posledné športové úspechy členov denného centra a odovzdal im na znak uznania dres HOBY. 
V programe nechýbala ani tombola, do ktorej prispeli členovia denného centra, občerstvenie a potom už parket  patril tancu.                  
(pet)
HĽADÁME PRACOVNÍKOV na odhŕňanie snehu 
z chodníkov v Karlovej Vsi a Dlhých Dieloch. 
Ponúkame mesačnú pohotovostnú fixnú mzdu 
(v závislosti od  veľkosti objektu) + 5 €/hod
* zamestnáme dôchodcov a študentov 
* prijmeme aj živnostníkov formou zmluvy o dielo
BLIŽŠIE INFO: 0903 794 697
Komunitné centrum: Ako sa rodilo divadlo a telocvičňa
Keď prišla pred štyrmi rokmi do vtedy chátrajúcej budovy, mala sen, predstavu. Po rokoch sa sen stáva realitou a komunitné Centrum rodiny na Bazovského sa zmenilo na nepoznanie. Podarilo sa zrekonštruovať aj posledné zničené priestory objektu. O zmenách nám porozprávala ALŽBETA ŠPOREROVÁ, štatutárka neziskovej organizácie Centrum rodiny. Priblížila aj ďalšie plány, predstavy. Príbeh Centra rodiny pokračuje...
Podarilo sa zrekonštruovať dlho zničené a nefunkčné priestory, kedysi šlo asi o kuchyňu materskej školy. Priblížte nám premenu.
Keď som prišla v roku 2015 do tejto budovy, boli tu dva veľké priestory, ktoré boli v úplne dezolátnom stave, kde bolo vypnuté aj kúrenie a elektrina. Boli to priestory odstavené od prevádzky, zatekala tam strecha, plesneli steny. Mala som predstavu, sen, že raz budú tieto priestory opäť fungovať, že budú opravené a celá budova bude tvoriť jeden komplex a bude to super priestor pre celú komunitu, ktorá tu žije.

Váš sen sa naplnil, aké priestory rekonštrukciou vznikli?
Mala som takú predstavu jednu miestnosť venovať na kultúrne a spoločenské podujatia a druhú na športové a pohybové aktivity. Pracovne som priestory nazvala divadlo a telocvičňa, a tak som nasmerovala aj rekonštrukčné práce.

Vieme, že rekonštrukcia bola možná vďaka grantu, ktorý sa vám podarilo získať.
Išlo o finančnú podporu spoločnosti Zurich Insurance a grant z Nadácie Z Zurich Foundation, ktorý sa nám podarilo získať v marci tohto roku a určený bol na rekonštrukciu. V priebehu piatich mesiacov sa nám podarilo zrekonštruovať priestory z úplne dezolátneho stavu do dnešnej podoby. Okrem nadácie musíme poďakovať aj podpore zo stany Bratislavského samosprávneho kraja, ktorý nám pridelil dotáciu.

Na Fakulte architektúry STU vypracovali študenti v rámci svojich ročníkových prác návrhy na  premenu týchto priestorov, podarilo sa v rámci rekonštrukcie aplikovať aj niečo z návrhov?
Študenti sa zameriavali na dizajn a dizajnové prvky, no snažili sme sa ich usmerniť, aby nám pomohli vyriešiť základné priestory a rozloženie. Miestnosti mali napríklad viacero dverí, potrebovali sme riešiť ich vybúranie, spojenie.

Čiže sa niečo z návrhov od študentov využilo pri rekonštrukcii?
Áno, aplikovali sme tú hlavnú štruktúru – vstupy a podobne, dizajn sme však museli riešiť podľa našich finančných možností. Určite sa však aj do budúcnosti budeme inšpirovať týmito návrhmi.

Predstavte nám komunitné Centrum rodiny, čo u vás ľudia nájdu?
Máme tu aktivity, ktoré fungujú od začiatku, sú to aktivity pre mamičky a malé deti. Aktuálne sa ponuka týchto aktivít aj rozširuje, prebieha tu hudobníček, novinkou je folklórik, taekwondo pre malé deti. Rozširujú sa aj aktivity pre autistov, ktorí sem chodia tvoriť, maľovať, takisto k nám chodia mentálne postihnutí dospelí, stretávali sa raz do týždňa, teraz už trikrát. Obľúbené je pletenie košíkov, od tohto školského roku začal aj divadelný a modelársky krúžok. Okrem voľnočasových aktivít sa snažíme do ponuky zaradiť aj zaujímavé prednášky, napríklad o problémoch spojených s exekúciami alebo zamerané na finančnú gramotnosť, hľadanie zamestnania, problematiku rôznych druhov závislosti, ale aj na životné prostredie. Taktiež sa zapájame do Tesco potravinovej zbierky, ktorá bude aj tento rok v novembri u nás v Tesco expres Brestovka, v rámci ktorej fungujeme aj ako distribútor potravinových balíčkov z Európskeho fondu potravinovej pomoci pre najodkázanejších.   

Kde sa môžu Dúbravčania zoznámiť s vašou ponukou, keď chcú do centra prísť?
Informujeme na facebooku. No keďže väčšina aktivít, ktoré u nás prebiehajú, funguje na báze dobrovoľníkov a aktívnych ľudí, ponuka sa nám stále utriasa a mení.
Sú aktivity a centrum otvorené pre všetkých?
Áno, pre seniorov, deti, malých, veľkých, všetkých. Nedávno k nám napríklad prišla pani, ktorá založila skupinu čitateľov – Dúbravský knihomoľ. Poprosila nás, či sa v centre nemôžu stretnúť. Zišla sa tu skupinka asi siedmich či ôsmich ľudí rôznej vekovej kategórie, rozprávali sa o knihách, čítali. Teraz si dali ďalšiu knihu na prečítanie a o mesiac majú stretnutie. V piatok prišiel tiež jeden Američan, ktorý ponúka konverzáciu a chce pomôcť ľuďom zdokonaliť sa v angličtine. 
Prichádzajú rôzni ľudia s rôznymi nápadmi aj požiadavkami. Musia sa však dodržiavať určité pravidlá, keďže aj budova potrebuje svoju prevádzku.

Koľko ľudí sa stará o chod budovy a koordináciu aktivít? Hovoríte, že mávate porady.
Teraz už máme prvého stáleho zamestnanca, sociálneho pracovníka, je tu každý deň od pol deviatej rána na osem hodín.

To je novinka?
Áno, zamestnanca máme od septembra, podarilo sa to vďaka grantu spoločnosti Zurich Insurance. Ide o absolventku sociálnej práce, ktorá bola u nás na praxi. Získali sme možnosti z grantu, tak sme prácu ponúkli človeku, ktorý pozná centrum a aj priestory a vie, ako to u nás funguje. Pracuje sa tu so širokou komunitou a často aj cez víkendy.

Viem, že sa u vás stretávali aj šachisti, či spevokoly.
Šachisti stále hrajú šach, miestny odbor Matice slovenskej tiež stále spieva, novinkou sú cvičenia pre malé deti a háčkovanie.

Váš sen sa splnil, priestory sú opravené, fungujú, čo ďalej. Aké máte plány, aké sú potreby centra?
Strecha budovy je stále len zalátaná, občas nám zatečie. Asi sa musíme zmieriť s tým, že pri týchto veľkých a starších budovách je to nekonečný proces. Máme víziu zelených striech, objekt má rovné strechy. Možno aj slnečné kolektory, plánov je veľa, potrebné je však mať na to tím.  Ten je v centre stále oslabený. Pomáha nám ešte jedna študentka, koordinuje prácu s odsúdenými – trest povinnej práce a aktivačné práce. No napríklad v rámci Týždňa dobrovoľníctva nám  v jeho priebehu pomáhalo množstvo dobrovoľníkov , čo bolo skvelé, no potrebovali sme ich koordinovať, musíte sa im venovať. Čiže do budúcnosti isto potrebuje posilniť tím, nemáme tu upratovačku, údržbára, záhradníka -  všetky tieto činnosti riešme cez dobrovoľníkov alebo aktivačné práce. Tento rok sme sa akreditovali do programu Erazmus +, z ktorého by sme mohli získať dobrovoľníkov zo zahraničia na dlhšie časové obdobie. Zároveň však hľadáme aj ochotných mladých ľudí z nášho okolia, ktorí majú záujem urobiť pre komunitu niečo navyše, zadarmo a vo svojom voľnom čase. Preto spolupracujeme aj s Gymnáziom Bílikova a Strednou odbornou školou pedagogickou na Bullovej a snažíme sa podporovať dobrovoľníctvo už u mladšej generácie.  Máme však v pláne aj sociálne podnikanie, chceli by sme tu vytvoriť sociálny podnik.

Čo to znamená?
Prihlásili sme sa na školenie cez Nadáciu Pontis, ktorá by nám to všetko mala vysvetliť. Je to novinka, zameraná najmä na ľudí, ktorí sú sociálne vylúčení a ťažšie zamestnateľní. Ľudia bez domova, so závislosťami alebo vyliečení narkomani, prípadne prepustení z výkonu trestu. Je to zamerané na výrobu alebo aj na služby. Viem si tu predstaviť údržbára, ktorý by tu takto bol zamestnaný. Také sú naše vízie a vidím, že sa dá. To nás motivuje ísť ďalej...
Lucia Marcinátová
Zberňa šatstva v Centre rodiny
Po minuloročnej skúsenosti sa Centrum rodiny na Bazovského rozhodlo urobiť niekoľko zmien vo fungovaní Zberne šatstva.  Centrum rodiny zbiera výlučne pánske športové  oblečenie, spodnú bielizeň, ponožky, pánsku športovú obuv, bavlnené tričká (aj dámske) a detské sezónne oblečenie (teraz jesenné a zimné).
Oblečenie zbiera centrum len po predchádzajúcom telefonickom dohovore s Karin na tel. č. 0944 834 313 alebo emailom na info@centrumrodiny.sk.
Darované veci musia byť čisté a treba ich doniesť v taškách alebo vreciach. 
Zberňa neprijíma staré vyradené veci zo šatníkov – obleky, kožuchy, kostýmy a blúzky. Ďakujeme za pochopenie a veríme, že darované veci splnia svoj účel a pomôžu ich adresátom prekonať ťažké životné situácie.
Park Pod záhradami sa už črtá
Počas októbra prebehlo ďalšie stretnutie venované parku, jeho tvorbe, plánovaniu, no už aj predstaveniu prvých skíc, náčrtov, vízií.
Športové a herné prvky, vodný prvok, vzdelávanie, relax, spoločenské podujatia aj stromy a mobiliár.  Také boli najčastejšie požiadavky, predstavy a návrhy v rámci prieskumu pri spoločnom plánovaní Nášho parku Pod záhradami. Po dotazníkoch prebehlo v septembri aj prvé spoločné navrhovanie parku. Dúbravčania sa na chvíľu zmenili na architektov, projektantov, návrhárov, debatovalo sa, kreslilo aj polemizovalo. 
V októbri už nasledovalo spojenie oboch. Mestská časť Bratislava Dúbravka a Zelená Bratislava – ZEBRA, o.z. predstavili výsledky dotazníkového prieskumu a verejného plánovania, spojili ich výstupy a spracovali. Ukázali potom náčrty, pohľady, idey. Prezentácia v Dome kultúry Dúbravka bola rozdelená na niekoľko častí, podľa jednotlivých tém, oblastí.

Ekoparkovanie
Na úvod pripomenul minulosť, boj o zeleň na ulici Pod záhradami v centre Dúbravky a zámenu pozemkov miestny a mestský poslanec Juraj Káčer. Uviedol krajinnú architektku Zuzanu Ruskovú, z občianskeho združenia Zelená Bratislava – ZEBRA, ktorá priblížila celý ideový zámer, vizualizácie a tvorbu. „Cieľom je zachovať park, oddychové územie, rešpektovať a nepreplniť ho.“
Priestor potom dostali jednotlivé oblasti. O chodníkoch, pohybe peších, áut i parkovaní, hovoril vicestarosta Ľuboš Krajčír, ktorý sa venuje statickej doprave v mestskej časti. 
„Chodníky sme vytvorili podľa trás, ktoré si ľudia intuitívne vyšliapali.“
V parku má ísť o prírodné chodníky a jeden širší zjazdný aj pre cyklistov či kočíky. „Navrhujeme ekologické parkovanie v hornej časti pri ceste, pôjde o výnimočné vsakovacie parkovisko, pričom jeho podkladom bude tráva s bylinkami,“ dodal Krajčír.

Hra aj zeleň
Mestská poslankyňa Zdenka Zaťovičová hovorila o herných prvkoch. Prezradila aj jej víziu prvkov pre zdravotne ťažko postihnutých. „Navrhnutá je pre nich hojdačka a umiestnená tak, aby sa všetci hrali spolu.“
Zeleň v prezentácii predstavil poslanec Tomáš Husár, predseda Komisie životného prostredia mestskej časti. 
„Aktuálne tam rastie okolo 220 stromov, z toho 13 ovocných stromov, stromy však nie sú úplne v dobrom stave. Navrhovaná je výsadba asi 85 kusov, to je taký cieľ.“
Výsadba by mala prebehnúť v niekoľkých etapách. Sadiť by sa mali buky, duby, hraby a lipy a niekoľko „jedlých“ stromov - gaštan, orech, jabloň, hruška a pre Dúbravku tradičné čerešne.
Časť výsadby by mala financovať mestská časť, ďalšie stromy tu majú pribudnúť v rámci náhradnej výsadby developerov, ktorá má prebiehať podľa plánu mestskej časti.
Akousi jedinečnou by mala byť v rámci zelene aj takzvaná Motýlia lúka, farma, ktorá by mala vzniknúť v spolupráci s Bratislavským regionálnym a ochranárskym združením.

Rande v parku, rande s parkom
„Koncepcia parku vychádza z idey zachovať pôvodné funkcie a doplniť ich o nové. Je totiž vôľa ľudí pôvodné funkcie zachovať, najmä sánkovanie. Koncepcia sa dá nazvať Miesto stretnutí. Nech sa páči, randite. Práve stretnutie je ten rozdiel, ktorý odlišuje park od lúky,“ priblížil svoju časť prezentácie lekár, miestny a župný poslanec za Dúbravku Juraj Štekláč. Hovoril o mieste pre stretávanie, komunitu aj mieste pre malé podujatie, ktorých požiadavka bola súčasťou prieskumu.
„V strede projektu bola navrhnutá časť pre komunitné spolunažívanie a komunikáciu, malé kultúrne podujatia, kde by sa v malom amfiteátri organizovali komorné podujatia, besedy so spisovateľmi, vernisáže diel v prírode.“
Obdobné miesta pre stretávania, malé podujatia sa rodia aj v ostatných obvodoch Dúbravky. Najznámejší je amfiteáter na Valachovej v štvrtom volebnom obvode, v treťom obvode sa pomaly stáva miestom pre stretnutia a podujatia ihrisko pri lekárni, a to vďaka aktivite Občianskeho združenia Späť pod stromy, v druhom obvode je cieľom oživiť park na Fedákovej, prvým a nie malým podujatím tu bola Spomienka na Deža Ursinyho spojená s odhalením pamätníka.
K prezentácii patrili aj otázky a podnety obyvateľov. Hovorilo sa o venčení psov, ktoré je typické pre túto lokalitu a aj možnosti posunutia vodného hracieho prvku ďalej od okien bytoviek.
V kultúrnom dome odznel počas októbra ideový zámer, ukázali sa skice, návrhy. Nasledovať by malo spracovanie podkladov pre územné rozhodnutie a začať so zmenami v parku. Návrhy chce mestská časť predstaviť aj verejnosti, v blízkom čase by sa mali vystaviť aj v Dome kultúry Dúbravka.
Predstava o parku je v jeho širokej ponuke. To je rozdiel proti pôvodnej lúke. Je ako druhý domov, kde každý si nájde svoj kútik. Ten, čo si chce prečítať knihu, ten, čo chce prijať návštevu, športovať, alebo len prijať lúče slnka, či pozbierať si pestrofarebné listy jesene. Má pre nás pripravený program každý deň....
Lucia Marcinátová
Aj obyčajné detské ihrisko vie ponúknuť šport i kultúru
Leto a jeseň sú vždy plné zaujímavých akcií, festivalov, kultúrnych podujatí a športových eventov. Pútavý program, slávne mená a zaujímavé miesta na Slovensku či v zahraničí. Ale väčšinou aj davy ľudí, veľké vzdialenosti a nemálo peňazí! Preto sme si povedali, že na to pôjdeme opačne - namiesto cestovania za kultúrou a športom, ich donesieme sem k nám, do Dúbravky. Tu, kde sme doma, kde máme svojich kamarátov, susedov a rodiny.
Aj vy často rozmýšľate nad tým, či pre svoje deti robíte dosť? Či dostatočne rozvíjate ich talent, podporujete ich plnohodnotný rozvoj a poskytujete im dostatok príležitostí na zlepšovanie ich schopností?
Tieto otázky však môžeme položiť aj inak - koľko krúžkov je dosť a koľko je už príliš veľa? Naozaj musí každé dieťa chodiť na futbal, plávanie a korčuľovanie? Kto nechodí do “hudobky” či na tanečnú má menšie šance? Nemyslíme si.
Veríme tomu, že aj obyčajné sídlis-
kové ihrisko môže deťom dať mnoho. Dieťa môže zadarmo hrať futbal, či hokej, môže skákať, behať, ba dokonca liezť na stromy. Môže skúšať svoj talent a hranice, či dokonca tieto posúvať. A k tomu všetkému to môže robiť v okruhu svojich kamarátov, susedov, či známych. Môže rozvíjať svoju samostatnosť, ísť von i bez rodičov, lebo na „jeho” ihrisku je predsa vždy niekto, kto ho pozná.
S touto našou myšlienkou sa stotožnila i Nadácia ČSOB. Svojím finančným príspevkom podporila osadenie balančných prvkov na našom ihrisku pri lekárni na Nejedlého ulici. Tri prvky z agátového dreva pribudli na ihrisku a doplnili pocitový chodník, ktorý sme vytvorili minulý rok. Deti tak môžu, napríklad aj naboso, preliezať a vyliezať, skúšať rovnováhu na pružinovej lavičke, kladine, ktorá sa hojdá, či na pníkoch rozličnej výšky. Agátové prvky vyzerajú, akoby pod stromami boli odjakživa a lákajú menšie i väčšie deti.

Kultúra pod korunami stromov
No na ihrisku netreba len behať a skákať, môžete tu zažiť aj mnoho iného! A čo môže byť krajšie javisko, než priestor pod korunami stromov, a to hlavne v 35 stupňovej augustovej horúčave. Zavolali sme preto na ihrisko aj Divadlo Fí, ktoré nám predviedlo Recept na leva. Krásne bábky nás previedli príbehom, na konci ktorého sme si leva naozaj mohli vyrobiť. Deti tak nielen počúvali a pozerali, ale aj sami tvorili. A blízkosť hercov, a aj možnosť siahnuť si na bábky a kulisy, vyvolali v deťoch veľkú radosť a úžas.
Podobnú radosť, smiech a veselosť priniesol aj Šašo Ľuboš na začiatku septembra. Správny šašovský kostým, obrovské topánky a vtipy. Ihrisko sa zaplnilo smiechom asi 50tich detí, a veruže aj ich rodičov. Hodina ubehla ako voda, šašo sa už aj chcel pobrať, a deti ho nie a nie pustiť. Asi nakoniec musel použiť aj nejaký šašovský trik, aby sa dostal domov.
Za toto naše kultúrne leto, priamo pod oknami našich bytov, vďačíme Komisii kultúry mestskej časti Bratislava - Dúbravka. Ďakujeme a veríme, že to budúce leto si podobne spestríme opäť.

Radosť z pohybu
Než sme sa nazdali, leto sa prehuplo do jesene. Listy na stromoch začali žltnúť, čo je jasným znamením toho, že nastal čas na už tradičný športový deň na ihrisku. Decká vytiahli tenisky, naštartovali bicykle, kolobežky a odrážadlá a hor sa von!
Na ihrisku sa postupne zozbieralo asi 25 detí, ktoré s obrovskou vervou a radosťou behali, bicyklovali, hádzali a skákali. Takú veľkú radosť z pohybu a merania svojich síl sme dávno nevideli. Nové štafetové kolíky, prekážková dráha na preliezanie, ale aj bicyklovanie, chodúle či vrecia na skákanie pribudli vďaka dotácii od Komisie športu mestskej časti a lákali deti všetko vyskúšať.
Deti zbierali pečiatky za každú disciplínu, tie staršie, 8–10-ročné stihli niektoré disciplíny absolvovať i päťkrát! Myslíme si, že si parádne medaily, ktoré sa tentoraz dali i zjesť, naozaj zaslúžili! A aj ďalšie dobrôtky, ktoré sme dostali do daru, či ktoré napiekli mamky i babky. Potešili aj rodičov, ktorí mali čas aj na príjemný rozhovor.
Naozaj, niekedy stačí tak málo - netreba precestovať celý svet, tie najkrajšie chvíle môžu čakať  priamo pod našimi oknami!     Gabriela Brejková
OZ Späť pod stromy
Olympijské kruhy z farebných odtlačkov
Materská škola Švantnerova otvárala počas októbra loptové ihrisko. A otvárala ho, ako inak, športom, pohybom.
Na ihrisku bolo už pred príchodom rodičov všetko pripravené. Prekážková bežecká dráha končiaca sa kopom lopty na bránku, slalomová trasa  a na záver hod lopty do detského basketbalového koša. Okrem toho rôzne druhy hádzania. To všetko boli športové disciplíny pripravené k detskej loptovej olympiáde.
Súťažilo sa, samozrejme, spolu s rodičmi! Tí sa poobede postupne schádzali v areáli materskej školy, kde ich čakala veľká mapa a plán jednotlivých súťaží. Na altánku viala olympijská vlajka, tiež tam bolo pripravené zdravé občerstvenie.
Udalosť sa začala slávnostným nástupom  tried. Nasledoval sľub, ktorý predčítavala riaditeľka materskej školy Gabriela Strýčková, zakončený bol typickým zvolaním „Tak sľubujeme!“ A to bol pokyn k začatiu súťažnej časti. Deti vytvorili spolu s otcom či mamou dvojice a zbierali body. Po dosiahnutí potrebného počtu sa dostali medzi umiestnených. Vyhral tak vlastne každý, kto sa snažil.
Po celej škôlke bolo vidieť úprimnú detskú radosť, športovanie, milú detskú túžbu a vôľu vyhrať. A to je asi  aj cieľom nás všetkých, mať v živote radosť a ukázať našim deťom, že snažiť sa byť lepší má zmysel. Tak jedno milé malé popoludnie vytvorilo nových olympijských víťazov.	
(js)
Dúbravka ocenila svojich seniorov
Keď sa spojí slávnostná atmosféra, oceňovanie s hudbou a stretnutiami so susedmi a blízkymi, vznikne výnimočný podvečer. Mestská časť Bratislava Dúbravka ho pri príležitosti Mesiaca úcty k starším venovala všetkým skôr narodeným. Slávnostný galavečer pod záštitou starostu Martina Zaťoviča spojený s recepciou, programom a oceňovaním seniorov.
Október, ako mesiac úcty k starším, prináša v Dúbravke už tradičný slávnostný galavečer. Toto podujatie je určené jednak oceneniu aktívnych seniorov, ale hlavne pripomenúť si a vzdať úctu ľuďom, ktorí už mnoho pre našu spoločnosť  vykonali. Slová nad pódiom „Milí naši… ďakujeme vám...“ vyjadrovali pocity celej komunity.
Po milom privítaní moderátorkou uviedli prítomných do programu vystúpenia tanečného odboru Základnej umeleckej školy Eugena Suchoňa. Úvodné variácie na veselé rytmy nás preniesli do vzdušného baletného vystúpenia sprevádzaného tónmi klavíra. 
Pokračovalo sa slávnostným otvorením, príhovorom starostu, ktorý s radosťou privítal seniorov, ako už obvykle, veršovanou formou. Nasledovalo vyzvanie a oceňovanie aktívnych seniorov. Tento rok si ocenenie odnieslo 16 dúbravských seniorov.
Kultúrny program pokračoval hudobným darčekom.  Vystúpenie Marcely Laiferovej bolo skutočným zážitkom, aj s milým avtipným jej sprievodným slovom.  Úvodná pieseň „zvony už ôsmu bijú“ sa milo dotkla fenoménu času, aj vo vzťahu k láske. Láska, život, partnerstvo sprevádzali prítomných celým programom. Verše z piesní sa dotkli ľudských sŕdc. 
Po skončení vystúpenia  nasledovalo milé spoločenské stretnutie s občerstvením a rozhovormi. Podujatie naplnila radosť,  úprimnosť a túžba budovať vzťahy naprieč vekovým spektrom. Všetci tak odchádzali zo stretnutia potešení a odhodlaní naplniť svoj život aktívne.
(mia)
Foto: Ľubo Navrátil
Ocenení seniori 2018
Magdaléna Klčová – predsedníčka Samosprávy DC 1, členka Rady seniorov, dlhoročná aktívna členka prvého klubu dôchodcov v Dúbravke. Jej aktivity a vitalita sú obdivuhodné. Je dušou všetkých pripravovaných podujatí.
Marta Pavlakovičová – členka DC 1 a jeho samosprávy. Jej angažovanosť sa zameriava  najmä na pestovanie a ošetrovanie zelene, kvetinovej výzdoby klubových priestorov a Dúbravského múzea a pomohla pri obnove dúbravských krojov. 
Marika Hargašová  – členka DC 2. Koordinuje a reprezentuje v športových súťažiach, v dobrovoľníckej činnosti  – pomáha vo farnosti, v oblasti vzdelávania a spolupráce s MŠ. 
Oľga Ondrušová  – členka revíznej komisie  DC 2. Zapája sa aj do dobrovoľníckej činnosti vo farnosti pri prípravách farských akcií.  
Marta Šperková  – členka DC 3, členka jeho samosprávy a členka  spevokolu Dúbravanka. Poctivo sa stará o mimoklubový kultúrny život, kde okrem iného zaobstaráva vstupenky na divadelné predstavenia. Zodpovedne sa stavia ku klubovej dobrovoľníckej činnosti. 
František Žilinský – člen DC 3, člen jeho samosprávy,  predseda Revíznej komisie. K plneniu úloh z toho vyplývajúcich vždy pristupuje zodpovedne. Ochotne sa zapájal do zabezpečovania našich mimoklubových aktivít.
Ružena Gašparíková – členka DC 4. Pravidelne sa zúčastňuje diania v centre, jej šikovné ruky vyrábajú krásne predmety, ktoré tešia nielen jej okolie, ale dokonca aj v zahraničí – pri návšteve Srbska.  Nemôžeme nespomenúť „chobotničky“ pre predčasne narodené deti, ktoré boli odovzdané pani primárke novorodeneckého oddelenia v nemocnici Bratislava – Kramáre.
Viera Museva sa aktívne zapája do života DC 4, či sú to turistické vychádzky, cvičenie s našimi seniorkami, ale najmä už druhý rok vykonáva záslužnú prácu, zodpovedne sa stará o naše financie ako hospodárka DC 4. 
Jozef Petrovský, člen Rady seniorov, v ktorej zabezpečuje najmä podujatia, ktoré súvisia s rozvojom športovo-pohybových aktivít našich seniorov. Stál za zrodom Celoročnej dúbravskej bowling ligy 2018, ktorú počas sledovaného obdobia úspešne organizuje a sám osobne sa do súťaže i zapája. 
Libuša Iványiová, členka Rady seniorov, vedúca Denného centra 2. Veľmi obetavo a s prehľadom organizuje a zabezpečuje rôznorodé činnosti pre jeho členov. Jej zodpovedným prístupom sa mnohí aktívni členovia klubu zapájajú a zúčastňujú spoločných celodúbravských podujatí, či už športového alebo kultúrno-spoločenského zamerania. Za všetku jej prácu v prospech členov DC 2 jej patrí veľké ďakujem.
Ružena Brunovská CSc. Menovaná je členka výboru MO JDS Dúbravka a  jej úlohou je pomáhať pri organizovaní výletov, exkurzií , športových podujatí a relaxačných pobytov pre členov Jednoty dôchodcov v Dúbravke. V mesiaci jún 2018 bol za jej pomoci zorganizovaný úspešný týždenný pobyt v Oravskej horárni pre 47 seniorov. Tento  rok sa  dožila významného životného jubilea. Srdečne blahoželáme.
Anna Zemánková  – menovaná je členkou MO JDS Dúbravka. Aktívne pôsobí v speváckom súbore Dúbravanka. V roku 2017 sa iniciatívne podieľala na zabezpečení účasti speváckeho súboru Dúbravanka na úspešnej medzinárodnej speváckej akcii v Srbskej republike, kde svojim vystúpením sa spevácky súbor i MO JDS Dúbravka  zviditeľnil a etabloval i za hranicami našej vlasti. Srdečná vďaka.
Mária Pirošková  – dlhoročná aktívna členka Miestnej organizácie Matice slovenskej v Dúbravke. Je členkou jej výboru. Aktívne sa zapája do činností, ktoré realizuje Matica. Pomáha pri zabezpečovaní členských schôdzí, najmä pri príprave občerstvenia. Od začiatku odhalenia Dvojkríža v parku pri kostole Ducha svätého sa  pravidelne stará o jeho okolie a kvetinovú výzdobu. 
Stanislav Hargaš  – dlhoročný aktívny člen Miestnej organizácie Matice slovenskej v Dúbravke. Dlhé roky pracoval v rôznych komisiách ako člen alebo predseda. Vždy ochotne pomáha na členských schôdzach.  Zapája sa do diskusií a má záujem o zlepšovanie práce miestnej organizácie. Od začiatku odhalenia Dvojkríža pri kostole Ducha svätého sa spoľahlivo stará o jeho okolie, zeleň a polievanie  kvetov. 
Zdenka Surovcová – aktívna členka MS Slovenského červeného kríža. Spolok ju navrhol na ocenenie za aktívnu prácu v jeho výbore. Menovaná sa zapája najmä do zdravotno-sociálnej činnosti a do rozšírenia spolupráce s mládežou a jej získavanie pre humanitnú prácu v najbližšej komunite. 
Mária Kuszaliková je aktívnou členkou výboru Miestneho spolku Slovenského červeného kríža. Má zmysel a vzťah k sociálnym činnostiam a tak sa aktívne zapája do všetkých oblastí jeho práce.
Dobrá duša býva v Domove pri kríži
Domov pri kríži sa ešte v máji tohto roku prihlásil do celoslovenského projektu Dobrá duša, ktorý sa zameriava na zviditeľnenie a podporu dobrovoľníctva seniorov na Slovensku. Išlo už o 7. ročník projektu, ktorý  vyhlasuje  spoločnosť HARTMAN-RICO v spolupráci s Ministerstvom práce, sociálnych vecí a rodiny SR.
Naše zariadenie sa prihlásilo do projektu už niekoľkokrát a z toho dvakrát ocenili aj našich dobrovoľníkov-seniorov. Tento rok vybrali podobne našu seniorku, ktorú sme do projektu Dobrá duša prihlásili za jej krásnu dobrovoľnícku činnosť, ktorú vykonáva v našom zariadení.
Máme veľkú radosť z toho, že sa nájdu medzi našimi obyvateľmi -  seniormi, ktorí vedia svoj voľný čas investovať do iných ľudí, pomáhajú im zjednodušiť a spríjemniť ich život. Obohacujú tak nielen svoj život, ale aj život tých, ktorí to potrebujú.
Tento rok bola ocenená naša obyvateľka – seniorka Božena Turayová, ktorá svojím príbehom o dobrovoľníckej činnosti, ktorú vykonáva v našom zariadení veľmi zaujala výberovú komisiu a tá ju nakoniec aj vybrala a navrhla na ocenenie. Pani Turayová  býva  v Domove pri kríži už sedem rokov. Prišla  sem z vlastnej vôle, chcela  žiť medzi seberovnými.  
„Preto je pre mňa prirodzené, že občas moju pomoc poskytnem. Patríme do jednej komunity, sme rodina, ktorá si má pomáhať“  hovorí.  Dodáva, že celý svoj život sa riadi v hesle svojho otca „Ak niekomu urobíš dobre, zabudni na to, ale ak niekto urobí dobre Tebe, nezabudni na to celý život!“
Je to krásna a múdra veta, ktorou by sme sa mali riadiť asi všetci, ale nie každý to dokáže.
Pani Turayová to dokázala, riadi sa ňou celý život a zaslúžila si byť ocenená. Okrem seniorov často chodieva aj medzi deti, pred spaním číta rozprávky deťom v Materskej škole Cabanova.
Za vytváranie výnimočného prostredia pre dobrovoľnícku pomoc v roku 2017 a ochotu pomôcť v každej chvíli bolo ocenené i naše zariadenie Domov pri kríži a cenu a diplom si prevzala riaditeľka Domova Mgr. Janka Dudoňová.
Lýdia Ďurajová, Domov pri kríži
Chodíme pešo  
oddychová vychádzka
Keďže pohyb na čerstvom vzduchu je veľmi dôležitý, naši seniori chodia pravidelne každý utorok o 10:00 na spoločnú prechádzku po Dúbravke.
Pridať sa môže ktokoľvek, stačí sa nakontaktovať na Radu seniorov v Dúbravke a dohodnúť sa a seniori vás radi privítajú. Prechádzku organizuje Miestny spolok Slovenského červeného kríža.
(sen)
Seniori spoznávali mesto Matúša Čáka
Seniori z Okresnej organizácie Jednoty dôchodcov Slovenska Bratislava IV. sa počas októbra vypravili vlakom do Trenčína. Výletu sa zúčastnilo 29 seniorov, ktorí postupne v Trenčíne navštívili „ Katov dom“, Trenčiansky hrad a prešli sa mestom. 
V Katovom dome a najmä na Trenčianskom hrade zaujal našich seniorov odborný výklad akreditovanými sprievodcami. Výlet sa uskutočnil za prekrásneho  počasia.
Ďalší vlakový výlet je naplánovaný na 8. novembra 2018 do Trnavy. Zraz účastníkov bude vo vestibule Hlavnej stanice  v Bratislave o 8.40 hod. Seniori, ste vítaní!
Ján Molnár, predseda MO JDS Dúbravka 
Mesiac úcty k starším odštartovala vychádzka
Dúbravskí seniori každoročne oslavujú „svoj mesiac“, čiže október. Oslavujú ho mnohými podujatiami – prednáškou, kvízom, galavečerom a obľúbenou turistickou vychádzkou. Tento rok tomu nebolo inak a vychádzka  spojená s opekačkou otvorila Mesiac úcty k starším. Spojená bola s rekordnou účasťou takmer stovky seniorov. 
Počasie vyšlo na výbornú a dúbravskí seniori sa vybrali spolu s vedením mestskej časti a miestnymi poslancami do lesov Dúbravskej hlavice, kde ich po príjemnej prechádzke čakali Dúbravskí dobrovoľní hasiči s občerstvením.
Po zahriatí tiel svižnou chôdzou zasadli účastníci okolo ohňa a začali opekať špekáčiky, slaninu či klobásu. Popri jedle a opekaní bol priestor na rozhovory, debaty. Jednoducho, príjemné dopoludnie strávené pohybom, v prírode na čerstvom vzduchu a s blízkymi.
Október, čiže Mesiac úcty k starším, pokračoval v Dúbravke viacerými podujatiami.  Najväčším počas mesiaca bol slávnostný galavečer spojený aj s oceňovaním najaktívnejších seniorov.  Prebehol v Dome kultúry Dúbravka. Nechýbala ani odborná prednáška na zdravotnícku tému, obľúbený turnaj v bowlingu, či súťažný vedomostný kvíz.
Text a foto: Zuzana Morávková
Dúbravka ocenila osobnosti mestskej časti
Prvý októbrový štvrtok  začala Dúbravka písať históriu celkom nového podujatia. V Dome kultúry sa odovzdávali ceny významným Dúbravčanom z oblasti kultúry a športu.
Dúbravský galavečer kultúry a športu. Presne tak znie názov podujatia, ktoré štvrtého októbra prilákalo do Domu kultúry Dúbravka nielen nadšencov, či populárne osobnosti z oblasti kultúry, športu, ale i niekoľko obľúbených hudobných interpretov. 
Programom sprevádzala Dúbravčanka a moderátorka Petra Azacis. V rámci hostí sme mali možnosť vidieť vystúpenie Detského folklórneho súboru Klnka, Základnej umeleckej školy Eugena Suchoňa, Romana “Gala” Galvánka a jeho priateľov z Dúbravky, ako aj speváka Richarda Chovana, Paľa Drapáka z nesmrteľnej Metalindy a mnohých ďalších. Svojím majstrovským umením s futbalovou loptou zas vyrazila všetkým prítomným dych najlepšia slovenská freestyle futbalistka Lucia Kevická. 
Vráťme sa však späť na začiatok. Myšlienka zorganizovať podujatie tohto druhu sa zrodila v hlave predsedu Komisie športu Braňa Semančíka.  Ten sa práci s mládežou venuje dlhé roky a práve on stojí v pozadí celého projektu. 
„S touto myšlienkou sme sa na Komisii športu zapodievali už dlhšie. Vzhľadom na to, že v komisii máme ľudí, ktorí už niečo dokázali a v športe prežili, tak sme boli touto myšlienkou absolútne nadchnutí,“ prezradil Semančík. „Dobre nám preto padlo, že rovnako oslovila myšlienka aj Komisiu kultúry a tento večer sme pripravili práve v spolupráci s ňou. V Dúbravke máme množstvo významných ľudí, či už mladých alebo starších, ktorí niečo dosiahli. Touto cestou me im chceli poďakovať a oceniť ich výsledky.“ 
Dovedna viac ako dvojhodinový program ubehol možno rýchlejšie, než by sme si želali. Bol pestrý, zaujímavý, už na prvý pohľad doladený do každého detailu. Niet divu, predchádzala mu dôsledná, niekoľko mesiacov trvajúca príprava.  Ak ste ho aj zmeškali, nezúfajte. Už teraz sa chyruje, že o ďalšie ročníky nebude núdza. To si prajú nielen ocenené osobnosti, s ktorými sme sa po skončení podujatia mali možnosť porozprávať, ale i očividne dojatí organizátori.             
Danka Šoporová, Foto: Ľubo Navrátil
Mestská časť Dúbravka ocenila tieto osobnosti:
• Ocenenie v oblasti Kultúra za rok 2017:  Inka Saňková
• Ocenenie Športovec roka Dúbravky za rok 2017: Diana Kačerjaková, ďalšími ocenenými v tejto kategórii boli Sabina Haydary - futbal (FK Dúbravka) a Filip Klema hokej (HOBA Bratislava)
• Ocenenie Osobnosť Dúbravky v oblasti kultúra - humor a satira za rok 2017: Milan Markovič. Cenu prišiel prevziať jeho syn Miroslav.
• Ocenenie Talent roka v Dúbravke v športovej disciplíne bedminton za rok 2017: Lucia Vojteková 
• Ocenenie Osobnosť Dúbravky v kategórii Talent za rok 2017: Dychový súbor ZUŠ Eugena Suchoňa
• Ocenenie Športový kolektív v Dúbravke za rok 2017: Žiačky ŠŠK Bilíkova v kategórii volejbal majsterky SR 2016/17
• Ďalší ocenený Športový kolektív roka 2017 bez uvedenia poradia: 
Kadetky ŠŠK Bilíkova - volejbal 2 na Majstrovstvách SR 2016/17
Juniorky ŠŠK Bilíkova - volejbal 3 na Majstrovstvách SR 2016/17
• Ocenenie Tréner roka v Dúbravke v kategórii volejbal za rok 2017:  Eva Koseková (ŠŠK Bilíkova)  
• Ocenenie za spoluprácu a spoluorganizáciu kultúrnych a športových podujatí z Rady seniorov putoval do rúk Zuzany Markovej.
• Osobnosťou Dúbravského športu v Dúbravke v kategórii dráhová cyklistika za rok 2017 sa stal Anton TKÁČ - Olympijský víťaz  z roku 1976.
• Ocenenie za celoživotnú reprezentáciu Dúbravky vo svete a nezabudnuteľný prednes operného spevu získal: Peter Dvorský
Medzinárodný squashový turnaj - IMET OPEN
Už 5. – 9. decembra sa v Imet Squash Relax Centre objaví squash tej najvyššej kvality. Toto dúbravské športové centrum bude totiž dejiskom v poradí už 11. ročníka medzinárodného turnaja PSA. Tohtoročný ročník s názvom I.D.A. PSA IMET OPEN bude dotovaný sumou 5000 dolárov. Každým rokom diváci môžu sledovať napínavé zápolenia ako tomu bolo aj minulý rok, keď vo finále Edmon Lopez porazil Augusta Dussourda tesne 3:2. Navyše na tomto podujatí zvíťazilo niekoľko ikonických mien, ako napríklad Ján Koukal - niekoľko násobný majster Českej republiky a víťaz mnohých titulov PSA.
Príďte si spríjemniť decembrové obdobie poriadnou športovou nádielkou tohto náročného raketového športu do Imet Squash Relax Centra v Dúbravke. Podujatie je pre verejnosť zdarma.
Dežo Ursiny je na Fedákovej ulici stále doma a stále je kráľ
Na Fedákovej pribudol pamätník Listovanie od sochárky Miry Podmanickej. Venovaný je Dežovi Ursinymu, slovenskému hudobníkovi, dramaturgovi, umelcovi a Dúbravčanovi.
Začalo to pred viac než rokom zápisom na rokovaní kultúrnej komisie Dúbravky, na ktorej zasadnutí som bola viac-menej náhodne. No ako sa vraví, náhody neexistujú. A asi to tak malo byť. Myšlienka mi totiž ostala niekde vŕtať v hlave. 
Prišiel s ňou člen komisie a poslanec, doktor Juraj Štekláč. Postaviť pamätník Dežovi Ursinymu v parku na Fedákovej.  Ako ho však vytvoriť, ako by mal vyzerať...
Veľa otázok, žiadne odpovede. Nasledovali prvé stretnutia, rozhovory.  
Autorského návrhu diela sa zhostila sochárka, vedúca ateliéru Prípravného kurzu sochy Vysokej školy výtvarných umení, Mgr. art. Mira Podmanická, ArtD.
Sochárka komisii  predstavila dve umelecké stvárnenia. K spolupráci a konzultácii bol prizvaný aj syn umelca, Jakub Ursiny. Kultúrna komisia kladne hodnotila návrh s názvom „Listovanie“. Projekt potom na miestnom zastupiteľstve podporili aj dúbravskí poslanci. A zrazu tak boli z myšlienok reálne predstavy, z otázok odpovede. 
Akosi spontánne vznikla aj idea, aby odhaľovanie pamätníka prebehlo v septembri v posledný týždeň Dežovej nedožitej sedemdesiatky, a aby ho sprevádzala hudba a Dežova tvorba. Takto vznikalo podujatie Spomienka na Deža, ktoré v posledný septembrový víkend zaplnilo nielen park na Fedákovej, ale aj hlavy, srdcia...

Koncertná snehová guľa
„Začalo sa to valiť ako snehová guľa,“ prirovná organizáciu a vznik podujatia Juraj Štekláč. „Umelci, hudobníci sa hlásili sami, že by chceli vystúpiť, prísť.“
A tak bez skúseností ako lekár a redaktorka sme začali organizovať spomienku s dvomi pódiami, hudobníkmi a čítačkou, osadenie pamätníka, stánky...
Nie je tak divu, že až počas príprav sme narazili na mnohé problémy, o ktorých tušia len organizátori, produkční, a o ktorých sa nám ani nesnívalo. 
Nakoniec sa to však podarilo. Zvládla sa externá elektrická prípojka, stráženie pódií, aj sťahovanie prenosných toaliet na chrbte, zasýpanie vyhrabaných dier psami rukami lekára v parku pred pódiom, či zriadenie „backstagu“.
Podarilo sa to vďaka partnerom, ktorí prispeli, Bratislavskému kultúrnemu a informačnému stredisku, ktoré poskytlo pódia a zvuk, vďaka zamestnancom z domu kultúru, priaznivcom z miestneho úradu, vedenia mestskej časti a najmä ľuďom, ktorí chceli, pomohli a podporili Dežov odkaz.
Vytvorenie pamätníka a Spomienku na Deža podporila mestská časť Bratislava-Dúbravka, Bratislavský samosprávny kraj a Bratislavské kultúrne a informačné stredisko, akciu sa podarilo zaradiť aj k dozvukom Kultúrneho leta a Hradných slávností Bratislava.

Kráľ Fedákovej
„Na tejto ulici som doma. A u žien som tu kráľ.“   Čítame na zadnej strane pamätníka na Fedákovej. Nesie názov Listovanie a je venovaný slovenskému hudobníkovi, dramaturgovi, umelcovi a Dúbravčanovi Dežovi Ursinymu.
Pamätník stojí oproti Fedákovej 24, kde Ursiny žil od roku 1976. Tu tvoril, hral, písal a venčil psa Havrana a aj v roku 1995 zomrel. Jeho texty, slová, piesne však žijú ďalej v tvorbe, hlavách, knihách, hudbe, v nás... Presne to bolo cítiť na sobotnej Spomienke na Deža, v rámci ktorej sa odhaľoval pamätník sochárky Miry Podmanickej. 
Na pódiu sa vystriedali skupiny - Kam z konopí, charizmatická Szidi Tobias s hudobníkmi, spoločne zahrali Oskar Rózsa, Marián Slávka a Vladislav Slnko Šarišský,  Jakub Ursiny & Teatro fatal a na záver Henry Tóth s formáciou.  
V úzkych uličkách
„V úzkych uličkách padá bledý sneh, blednú obrázky, slabne aj tvoj smiech.
V úzkych uličkách voda kanálmi ustúpi do morí, len ryby tiché a bez farieb plávajú oproti nám.“ 
Parkom na Fedákovej znie skladba z dielne Dežo Ursiny a Ivan Štrpka z albumu Modrý vrch, na tele zimomriavky, zvláštny pocit..
Taký sa počas poobedia a večera zopakoval niekoľkokrát. Každému pri inej skladbe, inom interpretovi, inom stretnutí...
V úzkych uličkách spieva  kapela zo Zvolena s názvom Definitívum, ktorej člen Marcel Daniš hrával s Dežom. Teraz sa spevu Dežových piesní v skupine spevácky ujal syn Marcela Daniša, Ondřej, slovenský herec známy aj z viacerých seriálov. Zaznie aj Dežov Rozhovor, skladba z albumu 4/4, počujeme: „Vrana k vrane sadá - ty sa v tebe hľadá. Ja sa hľadám v tebe, ty sa skrývaš vo mne. Ulice sú plné slnka, cesty k nám sú krivoľaké, cesty od nás rovné.“ 

Odhalenie, pokropenie
Po nežnom vystúpení Szidi Tobias viedli rovné cesty k odhaleniu pamätníka Listovanie.    Moderátor akcie Oliver Rehák, hudobný publicista, vyzval ľudí a všetci tak kráčali, smerovali k miestu oproti Fedákovej 24.  Dielo odhalili spoločne sochárka Mira Podmanická a Dežov syn Jakub, ktorý pridal aj chrst vína.
„Návrh Listovanie je objekt pripomínajúci knihu. Niekoľko kovových strán je zoradených za sebou. Sú na nich základné informácie o Dežovi a výber z jeho tvorby, textov a piesní. Prináša pohľad, nazretie do tvorby umelca,“ priblížila dielo sochárka.

Hrana 
Len pár tónov basy a dalo sa rozoznať, kto hrá. Na pódium prišiel basgitarista, skladateľ Oskar Rózsa spolu s Mariánom Slávkom a Vladislavom Slnkom Šarišským. Zneli aj piesne z Hrany, hudobného albumu Mareka Brezovského a Oskara  Rózsu.
„Sedím v bare kam občas chodím, vždy vtedy keď chcem byť sám, keď nechcem nikomu pomáhať, nechcem nikoho urážať ani smiať sa mu, vtedy keď patrím len sám sebe a so sebou je mi fajn je mi fajn...“
Fajn a  isto nie sám sa dalo cítiť počas vystúpenia Jakuba Ursinyho s Teatro Fatal. Po koncerte mi ostali v hlave znieť slová piesne: „Želaj si mňa, želaj si mňaaaa“
A nám sa ako organizátorom, laikom, splnilo, čo sme si želali.  
Aby na Fedákovej zaznel Dežo odkaz. Bolo ho cítiť. Bolo cítiť lásku...
Akciu sprevádzala aj čítačka Mirky Ábelovej, mladej poetky a Dúbravčanky a tiež textov Deža Ursinyho a Ivana Štrpku v podaní Anky Šiškovej a Szidi Tobias, predaj kníh, albumov.
Ako povedal v súvislosti s pamätníkom Ivan Štrpka, Dežov priateľ, textár a spoluautor jeho hudobných projektov, básnik, Osamelý bežec: „Myslím, že Dežo by sa zasmial, no myslím tiež, že by bol rád.“
Lucia Marcinátová
Dezider „Dežo“ Ursiny
(4. október 1947, Bratislava –  
2. máj 1995, Bratislava)
■  slovenský bigbítový a artrockový hudobník, skladateľ a spevák;
■  venoval sa aj dokumentárnej filmovej tvorbe, kde sa uplatnil ako režisér, dramaturg, scenárista, autor námetov a filmovej hudby;
■ veľká časť jeho hudobnej kariéry a tvorby je spätá s textárom, básnikom Ivanom Štrpkom.
Parkom sa šíril odkaz: Nie si sám
Päť búdok, jedna materská škola, jeden Domov sociálnych služieb prof. Karola Matulaya a veľa veľa nadšenia, informácií, radosti z bubliniek, zážitkov. Také bolo nevšedné jesenné dopoludnie na Fedákovej. Nevšedne živé a zároveň plné citu. Dúbravské noviny tu spolu s Domovom sociálnych služieb prof. Karola Matulaya na Lipského ulici  zorganizovali dopoludnie pod názvom Búdky pre Deža.
„Ľavá, pravá, ľavá, pravá, zastaviť stáť, podať kladivo, chytiť búdku,“ zneli povely. Deti akoby premenené na trpaslíkov z rozprávky alebo z muzikálu Neberte nám princeznú ich plnili s nadšením. Presne s nadšením a radosťou sa dá spojiť nevšedné podujatie, ktoré organizovali Dúbravské noviny spolu s Domovom sociálnych služieb prof. Matulaya. Nieslo názov Búdky pre Deža a patrilo k sprievodným podujatiam pripravovanej Spomienky na Deža Ursinyho.
Na vedúceho „trpaslíkov“ sa premenil Erik Forgáč, liečebný pedagóg Domova sociálnych služieb prof. Karola Matulaya.

Pes aj medveď na strome
Do parku na Fedákovu prišiel s klientmi domova aj s Michalom Kralovičom, liečebným pedagógom, ktorý vedie výrobu originálnych vtáčích búdok. Erik priblížil ich tvorbu, na podujatie prijala pozvanie aj Materská škola Ožvoldíkova, ktorá sídli neďaleko parku. K bývalým žiakom tejto materskej školy patril aj hudobník Oskar Rózsa, ktorý roky hrával a spolupracoval s Dežom Ursinym.
„Kam zavesíme ďalšiu?“ pýtal sa Erik a spoločne s deťmi vyberali vhodné miesta, stromy. V parku na Fedákovej pribudli búdky so zvieracími motívmi, ktoré súvisia s hudobníkom a umelcom Ursinym. „Na jednej je  motív psa, keďže Ursiny bol dlhoročný dúbravský psičkár, na druhej motív Havrana, lebo Ursinyho pes sa volal Havran na ďalšej motív medveďa, keďže po latinsky  ursus znamená medveď,“ priblížil Juraj Štekláč, iniciátor osadenia pamätníka a Spomienky na Deža.  Na ostatných dvoch búdkach bolo vidieť portréty umelca.

Tri slová...
Domov sociálnych služieb si na osádzanie búdok pripravil aj originálnu veľkú bublinovačku. Deti „bublinovali“ s nadšením a bubliny zlákali aj dospelých, v ktorých je stále kus dieťaťa...
Parkom zneli piesne z muzikálu Neberte nám princeznú z roku 1981. Hlavné úlohy v ňom stvárnili Marika Gombitová, Miroslav Žbirka a Marie Rottrová. Hudbu k filmu napísal Dežo Ursiny, texty zložil Ján Štrasser a film režíroval Martin Hoffmeister.
Pri piesni Tri slová a texte: „Tri slová, obyčajné slová: Nie si sám...“ sa parkom na Fedákovej niesol odkaz celého dopoludnia. Deti z materskej školy s klientmi Domova sociálnych služieb prof. Karola Matulaya, dospelí, deti, Dúbravčania, prepojenie a úprimná radosť.
„Tri slová – Jednoduché slová nesieme k vám  Tri slová – obyčajné slová 
Netreba k nim drahý rám. Vrav ich zas a znova  a hneď sa smútok schová, vyslov tie tri slová: Nie si sám.“
Text a foto: Lucia Marcinátová
Dúbravka  je pre mňa kus umeleckého života
Keď zabrnká na basu, dá sa rozoznať. Tóny, rytmus, hlas. OSKAR RÓZSA, hudobník, producent, dirigent, skladateľ, kedysi tiež Dúbravčan, absolvent Materskej školy Ožvoldíkova. Spolupracoval s Dežom Ursinym, Richardom Müllerom, Jarom Filipom, Mariánom Vargom, či Janou Kirschner. Prijal naše pozvanie na Spomienku na Deža a s Mariánom Slávkom a Vladislavom Slnkom Šarišským predviedli skvelé vystúpenie. Porozprával nám o tom, ako začala jeho spolupráca s Dežom.
Ďakujeme, že ste prijali naše pozvanie, čo vás motivovalo prísť a zahrať na Spomienke na Deža?
Bol to celý kontext, poznal som Deža Ursinyho, mal som možnosť s ním hrať. Okrem toho môj celý príbeh s Dežom je viazaný na Dúbravku, od narodenia tu asi 20 rokov býval.

Áno, patríte k absolventom Materskej školy Ožvoldíkova.
Chodil som na Ožvoldíkovu do škôlky a na Krajňákovu do základnej školy (dnes Základná škola Pri kríži pozn. red.)  prvé dva roky. Býval som na Ožvoldíkovej 2 a tu na Fedákovu sme sa chodili hrávať na šliapacom autíčku. Pamätám si, keď tu na Fedákovej boli siete pre deti, boli to obrovské pyramídy na lezenie. 
Ešte nikdy som nehral bližšie k miestu svojho rodiska ako dnes, čiže je to úžasný pocit. Dežo býval tu (ukazuje smerom na Fedákovu 24 pozn. red), Andrej Šeban oproti, Marek Minárik cez ulicu dole a aj bubeník Mišo Kresťan, Martin Valihora je podobne Dúbravčan. Takto by som vedel nájsť zopár ďalších muzikantov, ktorí sú spätí s Dúbravkou, napríklad aj Vrabec, čiže Radovan Orth, z Made 2 Mate. Dúbravka to  je pre mňa obrovský kus umeleckého života.

Ako ste sa zoznámili s Dežom?
Už som to viackrát rozprával. V jednom období som hrával na basgitare v Divadle GUnaGU, ako študent konzervatória. Ursiny sa v tom čase chystal točiť svoj posledný album a hľadal basistu. Videl ma hrať v divadle a aj ja som si ho tam v ten večer všimol, jeho šedivú hlavu v hľadisku. No v podstate, dokým som s ním nenahrával,  jeho hudbu som veľmi nepoznal. Vedel som, že máme Deža Ursinyho, podobne, ako som vedel, že máme Mariána Vargu a Fermátu, ale nemal som napočúvané jeho veci, jediné, čo som poznal, bola pieseň Tvár v zrkadle. 
Keď skončilo predstavenie, išiel som ešte za kamarátmi do mesta a o dve či tri hodiny na to, som išiel na nočák spod mosta do Dúbravky. Kráčam na zastávku a on tam sám stál, dvaja ľudia na prázdnej zástavke sme sa stretli a začali sme sa rozprávať. Hovorí mi, keď sa neponáhľaš, poď ešte ku mne. 
Išli ste sem na Fedákovu?
Áno, začali sme piť víno dosť brutálnym tempom, ja som bol v tom čase aj na niečo tvrdšom, tak to bol veľmi interesantný večer pre mňa a o nejakej štvrtej ráno ma šiel odprevadiť domov na Ožvoldíkovu aj so psom Havranom. Pod domom sa ma opýtal, či by som mal chuť ísť s ním nahrávať album a ja som tak bezstarostne povedal, jasné.  Netušil som však, čo ma čaká...                 
Lucia Marcinátová
Ako sa šije tradičný dúbravský kroj
Stáva sa už tradíciou, že v slávnostných hodových sprievodoch sa sa okrem zástupcov rôznych spolkov, združení, vedenia obce a poslancov objavuje stále väčšia skupina  krojovaných účastníkov. Aj svojím oblečením zrejme chcú podtrhnúť historické súvislosti a dlhoročné tradície dúbravských hodov. Viacerí Dúbravčania sa nás pýtali, či je to naozaj dúbravský kroj alebo len napodobenina nejakého kroja záhorského typu a kde ho možno získať. Pokúsime sa na túto otázku odpovedať a súčasne si urobiť malý exkurz do dejín dúbravského kroja.
Pôvodný dúbravský kroj
Tak, ako v iných sférach života, aj pri forme krojov sa prejavoval vzájomný vplyv rôznych etník. Kroje sa v priebehu stáročí menili, takže možno predpokladať, že pôvodný dúbravský kroj v 16. storočí sa od toho dnešného v mnohom odlišoval. Zrejme by o ňom platilo to isté, čo AlexanderHúščava poznamenáva o lamačskom kroji, “že bol veľmi presiaknutý chorvátskymi prvkami, ako to dochovala tradícia napríklad pri popise pokrývky hlavy - šubice. Bola to kožušinou lemovaná čiapka podobná kozáckej, ktorej vrch bol z červeného súkna”. 
Záhorský typ kroja
Informáciu o slovenskom sedliackom kroji záhorského typu, ktorý sa uplatňoval v druhej polovici 19. storočia, nám dáva kresba L. Burgera z druhej polovice 19. storočia. Znázorňuje ženu zo Záhorskej Bystrice pred sedliackym domom krytým slamenou strechou a pri typickej ľudovej studni z uvedeného obdobia. Táto kresba nám znázorňuje historickú podobu kroja, aký nosili aj obyvatelia vtedajšej Dúbravky. 

Pracovný, sviatočný a svadobný
Novšiu formu ľudového kroja zachytáva ručne kolorovaná fotografia dúbravského páru z rodinného albumu pani Katky Jakubčíkovej a fotografia skupiny dúbravských žien po prvej svetovej vojne, keď v ženskom sviatočnom odeve prevládal biely odev a farebné doplnky jasnej belasej farby. Obligátnou súčasťou dievčenského kroja bola pestrá parta, u žien pokrývku hlavy predstavovali tzv. čepce.
Mužský kroj bol menej reprezentatívny, jeho obligátnou súčasťou býval klobúk a nohavice zdobené šujtášmi, čiže plastickou farebnou šnúrovou výšivkou. Mládenci mávali klobúky zdobené tzv. perkami z rozmarínov a stužiek. Košele bývali biele, lajblíky belaso farebné, z lesklých alebo sýtofarebných materiálov. Tieto výzdoby sa uplatnili najmä na svadbách, keď dievčatá i družbovia bývali sviatočne vyparádení. A práve tento typ kroja mali na hody oblečený krojovaní účastníci hodového sprievodu. 
Pracovný odev
Pracovný odev býval celkom funkčný a v 20. storočí ho nahradili konfekčné výrobky odevného priemyslu. Pod vplyvom ekonomických a spoločenských podmienok i premien doby sa odev čím ďalej tým viac prispôsoboval podmienkam mesta a jeho spôsobu života. Prvé premeny nastúpili u mužov pracujúcich v priemyselných podnikoch mesta, za nimi nasledovali deti a mládež navštevujúca školy v meste a napokon ďalšie vrstvy obyvateľstva, ktoré prichádzali do styku s mestom svojím spôsobom zamestnania.

Ako sa obliekali deti
Pôvodne sa deti obliekali do ľudového odevu, ktorý bol zmenšenou podobou odievania dospelých. Začiatkom 20. storočia však aj túto oblasť zastihli premeny, ktoré ovplyvnili celú epochu, teda aj dúbravskú spoločnosť. 
Po druhej svetovej vojne boli tieto premeny už celkom ukončené a kroj sa uplatňuje iba pri špeciálnych slávnostných príležitostiach. 
Premeny postihli aj domácnosti, v ktorých sa na konci 19. a na začiatku 20. storočia ešte používali doma zhotovené textílie na stolovanie, svadby a iné príležitosti. 
Zánikom spôsobu pestovania konope, ľanu a aj zánikom prípravy ľudových textílií (výroba domáceho plátna, jeho bielenie, mangľovanie a spracúvanie na ľudové textílie a odevné súčiastky) a prechodom na používanie priemyselných textílií, aj tu došlo k odsunu celej oblasti ľudovej výroby a jej zdobenia podľa tradičného ľudového vkusu. 
Aj život domácností sa časom zmodernizoval a nadobudol znaky mestského spôsobu života a jeho foriem.

Ako sa šili dúbravské kroje
Dúbravské kroje, ktoré mala na sebe počas hodov skupina mladých Dúbravčanov, šila pani Izabela Pavlakovičová podľa pôvodných krojov,  fotografií, spomienok a odborných publikácií. Tu v mnohom pomohli iniciátorky projektu Marta Pavlakovičová a Rózka Sedláková.  Látky sa kupovali v špecializovanej predajni v Brumoviciach na Morave, najväčší problém bol so súknom na nohavice. 
Pani Pavlakovičová šije kroje už dlhé roky, do tajov tohto umenia ju zasvätila Dúbravčanka, pani Etela Mezeiová. 
“Prvý kroj som ušila asi pre osemnástimi rokmi, ale nebol dúbravský,” hovorí pani Izabela. Prvé Dúbravské kroje šila pre starostu Dúbravky a jeho manželku pred troma rokmi práve do hodového sprievodu, odvtedy ich pre mestskú časť ušila vyše dvadsať. 
“Je to pomerne špeciálna práca, hlavne ak chcete dodržať techniku, materiály, postupy a spôsob vyšívania,” hovorí a dodáva, že v súčasnosti je najväčší problém zohnať čipky, krajky či súkno.
Text a foto:  Ľubo Navrátil
Keď na Dúbravku útočili “Prajzi”
V polovici októbra sa na priestranstve pred lamačským krematóriom konala verná, no nekrvavá rekonštrukcia Bitky pri Lamači, teda záverečného vojenského stretnutia rakúskej a pruskej armády v rakúsko-pruskej vojne v roku 1866. Vojna sa začala na pruských hraniciach v severných Čechách, pokračovala dejiskom najväčšej bitky pri Hradci Králové a ukončená bola krviprelievaním pri Lamači a Dúbravke.
Útočiaca pruská armáda prenasledovala časť porazených rakúskych jednotiek popri rieke Morava, 19. júla obsadila Malacky a o dva dni Stupavu. Prusi sa chystali dobyť Bratislavu, dôležité strategické miesto. Boli by si tak posilnili pozície v prípadnom útoku na Viedeň.
Rakúske jednotky vytvorili pred Bratislavou mohutný obranný val, rozprestierajúci sa od návršia Hrubý Pleš až po svahy Devínskej Kobyly. Silné delostrelectvo rozostavili pri Lamači a Dúbravke, aby chránilo prístupové cesty od Stupavy. Útok Prusov sa začal ráno 22. júla silnou delostreleckou paľbou na Dúbravku a Lamač. Medzitým sa ďalšie oddiely pokúsili o obchvat rakúskych obranných línií cez Kamzík. Napokon bol útok Prusov odrazený. Pred rozhodujúcim útokom Prusov Bratislavu zachránil začiatok prímeria uzavretého v Mikulove.
V tejto poslednej bitke rakúskej-pruskej vojny padlo niekoľko sto vojakov na jednej i druhej strane. Ich hroby sú roztrúsené v okolí Lamača, Dúbravky a po návrší Kamzíka. Na hranici Dúbravky a Lamača stojí pomník kapitána Hoffmanna z brigády Mondel, ktorý padol v posledných fázach boja.
Pre Dúbravku boli udalosti mimoriadne kruté, lebo obec vyhorela a následne dobytok vyhynul na mor (mršiny boli vraj pochované v priestoroch dnešného štadióna FK CRA).

Čo hovoria pramene
Pozrime sa, ako udalosti opisuje Kronika Dúbravky: „V r. 1866 - bolo to v nedeľu ráno - prišli k nám “Prajzi”. Už od Bystrice strieľali. Ľudia hľadali úkryt v horách. Prusi vystúpili na vŕšok, kde stojí kamenný stĺp s obrazom sv. Kozmu a Damiána. Tam si i varili. Dúbravčania (súsedia nemeckého Devína)  vedeli nemecky a zhovárali sa s nimi. Prajzi im aj slaniny ponúkali. Keď sa vojsko v dedine usalašilo, strieľalo sa. Vtedy veľký požiar zničil takmer celú dedinu. V dome č. 94 je podnes trhlina na rohu domu, kde údajne vnikla do steny guľa. 
Druhý požiar bol asi o 10 rokov neskoršie. Vyhorela celá dedina, ľudia prišli o majetky. Vtedy sa prisťahovali niektoré rodiny z Moravy (Šimečkova, Prškova, Otahalovci). 
Pri pruskom ťažení padol (na lamačskom chotári) vynikajúci vojenský hodnostár Alexander von Blominger. Na mieste tomto slúžené boli poľné omše. Miesto je i označené. 
Údajne v r. 1875 (asi) vystrieľalo vojsko všetok dobytok na “Glavici” pri ceste do Devína. 
Po pruskej vojne prišla na obyvateľstvo veľká metla - cholera. Ešte i z pruských vojakov niektorí pomreli a sú pochovaní na tunajšom cintoríne (sedem). Spočiatku riadila medzi deťmi. Prvý prípad smrti bol 22. aug. 1866, a to Katarína Vrbaničová (24-roč.).       
Text a foto: Ľubo Navrátil
Do knižnice dorazil internet, na úrad terminál
Zaplatiť kartou, prečítať si o podujatiach mestskej časti na sociálnej sieti, využiť v knižnici internet. Veci úplne prirodzené, bežné. A predsa chýbali. Zistili to pri preberaní úradu v roku 2014 súčasný starosta Martin Zaťovič a prednosta Rastislav Bagar. Prioritou prvého roku po posledných voľbách, roku 2015, bolo preto modernizovať úrad. V rámci nášho seriálu, v ktorom mapujeme jednotlivé oddelenia, sa preto rozhliadneme po miestnom úrade. Navštívili sme vedúceho organizačného oddelenia Jozefa Kraloviča a popýtali sa na zmeny. Miestny úrad v Dúbravke funguje v budovách na Žatevnej ulici a v objekte na ulici Pri kríži pri materskej škole.
Bezplatná právna poradňa, ohlasovňa pobytu, platobný terminál, hlasovacie zariadenie miestnych poslancov, Dúbravské noviny pre nevidiacich, nová webová stránka, či stránka na sociálnej sieti. Niektoré zo zmien modernizácie miestneho úradu.
Prioritou po nástupe do funkcie bolo v roku 2015 zmeniť webovú stránku mestskej časti. Bola neprehľadná, neaktuálna a zastaraná. Terajšie vedenie úradu pracovalo v roku 2015 na zmene a novej prehľadnejšej web stránke, pričom doména ostala rovnaká www.dubravka.sk.
Zmena sa týkala celkového redizajnu stránky, prehľadného zoradenia informácií, aj nového obsahu. Pribudli aj novinky na stránke, takzvané životné situácie – v podstránke potrebujem vybaviť. Obyvatelia tu ľahko zistia, ako postupovať napríklad pri nájme a predaji pozemkov, pri užívaní verejného priestranstva, či pri zápise dieťaťa do materskej školy.
Súčasťou webovej stránky je aj prehľadná databáza všetkých objednávok, zmlúv a faktúr. 
Na začiatku volebného obdobia začala mestská časť aj s komunikáciou na sociálnej sieti. Každodenne tu uverejňuje aktuality a odpovedá na podnety a otázky obyvateľov. Počas októbra 2018 mala už stránka mestskej časti na sociálnej sieti viac než 5200 fanúšikov a sledovateľov.

Nielen online, ale aj priamo
Okrem komunikácie online podporilo  vedenie mestskej časti aj priamu debatu s obyvateľmi. V apríli 2015 začalo organizovať stretnutia pod názvom Na slovíčko so starostom, ide o stretnutia s obyvateľmi v teréne alebo pod strechou niektorej z reštaurácií. Debaty v teréne, pri problémoch jednotlivých volebných obvodov prebiehajú dodnes.
Podobne v apríli v roku 2015 začala na miestnom úrade na Žatevnej 2 fungovať Bezplatná právna poradňa, slúži dodnes a právnici v nej radia obyvateľom s trvalým pobytom v Dúbravke zadarmo. 
V zmysle svojich predvolebných sľubov vypísal starosta aj výberové konania na obsadenie miest vedúcich oddelení na úrade. 
Ohlasovňa aj terminál
Novou službou miestneho úradu je ohlasovňa pobytu. Od roku 2016 sa tak dá trvalý či prechodný pobyt ohlásiť už aj na miestnom úrade v Dúbravke. Ľudia tak už nemusia cestovať, všetko sa dá vybaviť na miestnom úrade v budove na Žatevnej 4 v čase úradných hodín, čiže v pondelok, stredu a vo štvrtok. 
Okrem ohlásenia trvalého či prechodného pobytu v mestskej časti sa tu dá pobyt aj zrušiť, odhlásiť sa z pobytu v zahraničí, či pobyt potvrdiť. 
Počas leta roku 2015 sa podarilo mestskej časti zaviesť v pokladni miestneho úradu na Žatevnej 4 platobný terminál.  POS terminál pre platbu kartou je v dnešnej dobe samozrejmosťou, na úrade sa však dalo doteraz platiť len v hotovosti. 
Na mimoriadnom rokovaní v novembri 2016 odskúšali miestni poslanci elektronické hlasovanie. Zámer elektronického hlasovania pritom schválili dúbravskí poslanci ešte v minulom volebnom období. Podarilo sa ho však zaviesť až v tomto období.
Cieľom elektronického hlasovania je zvýšiť transparentnosť, sprehľadniť hlasovanie a uľahčiť jeho dokumentovanie.
Miestne zastupiteľstvá začalo vedenie mestskej časti okrem toho organizovať v poobedňajších hodinách, aby boli prístupné čo najväčšej časti verejnosti. Okrem toho zasadnutia možno sledovať aj online, prostredníctvom Dúbravskej televízie.

Čítam, čítaš, čítame
V rámci modernizácie mestská časť postupne mení aj miestnu knižnicu na Sekurisovej. Po rokoch sa do knižnice podarilo zaviesť internet, na dvoch počítačoch aj s posedením je prístupný pre všetkých čitateľov počas otváracích hodín knižnice zadarmo a zamestnankyne začali aj s prácou na online katalógu. 
Už tretí rok organizuje miestna knižnica aj knižnú burzu pre všetkých malých aj veľkých knihomoľov. Knižnica sa dočkala aj čiastočnej rekonštrukcie – výmeny okien.
V mestskej časti rozložila knižnica aj viacero políc s knižkami, takzvaný knižný kolotoč.  
V Dúbravke kedysi pôsobilo až päť verejných knižníc. Zmena prišla po nežnej revolúcii, vznikla centrálna Dúbravská knižnica na Sekurisovej, so 40-tisícmi kníh je najväčšou v štvrtom bratislavskom obvode.

Noviny pre nevidiacich
Novinkou alebo oživením prešli aj Dúbravské noviny. Mestská časť ich začala opätovne vydávať v marci 2015 a okrem bežnej papierovej podoby a formy pdf na webe ich môžu čítať už aj nevidiaci.  Nájdu ich pre nich v upravenej podobe na webe mestskej časti. S iniciatívou úpravy novín prišla mestská poslankyňa za Dúbravku Zdenka Zaťovičová. Priznáva, že nápad jej dala nevidiaca suseda, Dúbravčanka, ktorá si tak môže miestne noviny prečítať. 
„Chceli by sme inšpirovať aj ostatné mestské časti, aby noviny sprístupnili aj nevidiacim,“ dodáva Zaťovičová. 
Dúbravka sa tak stala jednou z prvých samospráv na Slovensku, ktorá upravuje miestne noviny aj pre zrakovo postihnutých.
Dúbravské noviny začali vychádzať v roku 1992 ako mesačník, po pauze sa k nim mestská časť opäť vrátila.
Lucia Marcinátová
Riešia najmä majetkové problémy a susedské vzťahy
Pre Dúbravčanov prvýkrát otvorila dvere 8. apríla 2015, odvtedy pomohla tisícke obyvateľov a záujem je stále veľký. Vždy v čase jej fungovania sa naplní chodba, obsadia sa stoličky pred jej dverami. Bezplatná právna poradňa na Žatevnej. Na jej aktuálne fungovanie aj skúsenosti sme sa opýtali advokáta Dušana Mikuláša, ktorý v poradni pravidelne radí.
Bezplatná právna poradňa sa otvorila v apríli 2015, funguje tak už viac než tri roky. Je stále tak veľký záujem o jej služby a rady?
Bezplatná právna poradňa vznikla v Dúbravke z iniciatívy zamestnancov miestneho úradu v roku 2015. Jej snahou je priblížiť bežným ľuďom aj s nie bežnými problémami, zodpovedanie ich otázok, nasmerovanie k riešeniu ich problémov a v samotnej podstate aj k pomoci samotným návštevníkom bezplatnej právnej poradne. Zo začiatku sme boli na poradňu štyria advokáti, dnes sme už iba dvaja, čo je pri našom povolaní aj pochopiteľné, keďže sme časovo vyťažení. Od počiatku navštívilo poradňu už niekoľko stoviek Dúbravčanov. Viem, že počet návštevníkov presiahol dávnejšie tisícku a záujem o naše rady je značný.
Čo presne v poradni poskytujete?
Neposkytujeme vyslovene služby ako také, čiže nespisujeme žiadne podania, návrhy, zmluvy a podobne. Radíme však Dúbravčanom ako riešiť ich situácie, odporúčame im konkrétne riešenia, postupy, inštitúcie, prípadne im dáme kontakt na konkrétne inštitúcie, ktoré im ďalej pomôžu riešiť ich problémy a otázky.
Ako vznikla myšlienka zriadenia poradne a čo ukázalo jej fungovanie počas rokov?
Myšlienka zriadenia poradne vznikla z iniciatívy Jozefa Kraloviča, vedúceho organizačného oddelenia miestneho úradu, čo bol super nápad. Tomuto nasvedčuje aj doterajší vysoký počet návštevníkov. V minulosti v Dúbravke nič podobné nebolo a zriadenie poradne otvorilo možnosť aj nemajetným ľuďom, ktorí sú bežne odstrašovaní nutnosťou platenia za služby advokáta, porozprávať sa a poradiť sa bezplatne tak, aby dostali zrozumiteľne vysvetlené to, na čo sa pýtajú. Fungovanie poradne malo rôzne stránky, z môjho pohľadu možno povedať, že možno aj polovica návštevníkov nemala ani základné právne povedomie. No na to sme tu my, aby sme týmto návštevníkom vysvetlili často aj ľudovo a na príkladoch, ako fungujú niektoré procesy, či už v dedičskom konaní, na súde a podobne. Druhá polovica ľudí mala zase neutvrdené otázky, prípadne potrebovali vysvetliť postup v ich konaniach a uistiť sa. To je podľa mňa aj na pochvalu, keďže ten, kto sa neporadí vopred alebo sa bojí radiť, často skončí s problémom na krku, ktorý už neskôr môže vyvolať aj potrebu vyhľadania platených služieb advokáta.
Kde a v akom čase funguje bezplatná právna poradňa?
Bezplatná právna poradňa pôvodne fungovala každú stredu v mesiaci v poobedňajších hodinách, avšak to sme boli na túto dobrovoľnú činnosť ešte štyria advokáti, neskôr sme zostali už iba dvaja z dôvodu pracovnej vyťaženosti ostatných kolegov. Boli sme preto nútení pristúpiť aj k zmene našich „stránkových dní a hodín“. V súčasnosti je poradňa k dispozícii každú prvú stredu v mesiaci doobeda v čase od 9:00 do 12:00 a každú tretiu stredu v mesiaci v čase od 14:00 do 17:00. Doobedňajšie hodiny umožňujú návštevu najmä dôchodcom, mamičkám na materskej, prípadne nezamestnaným zastaviť sa po radu v bežnom čase a poobedňajšie slúžia najmä pracujúcim ľuďom a dôchodcom. Zároveň tieto časy reflektujú aj na naše časové možnosti a tieto dni sú plne vyťažené.
Aké problémy, podnety v poradni najčastejšie riešite?
Problémy Dúbravčanov sú naozaj rôznorodé, či už ide u dôchodcov o dedičské záležitosti, otázky týkajúce sa nakladania s majetkom a prípadne aj súvisiace daňové otázky, tak sú na opačnej strane často otázky od slobodných mamičiek smerujúce k uplatňovaniu výživného, k exekúciám, k súvisiacim súdnym konaniam. Stáva sa, že riešime niekedy ani nie právne otázky, ako otázky praktické, napríklad ako rozdeliť majetok v závete, koľko pýtať za pozemok a podobne. Ak nejde o právnu radu, vieme ľudí nasmerovať, či už na Centrum právnej pomoci, na geodetov, na úrad práce, sociálnych vecí a rodiny, prípadne na iné inštitúcie. 
S nadhľadom môžem povedať, že problémy Dúbravčanov navštevujúcich poradňu sú najmä majetkového charakteru, riešenie susedských vzťahov a často aj z oblasti verejnej správy.
Kto, akí Dúbravčania najčastejšie vyhľadávajú rady právnikov?
Ako som už naznačil, najčastejšie nás navštevujú dôchodcovia a mamičky na materskej, prípadne aj sociálne odkázaní Dúbravčania, ktorých majetkové pomery neumožňujú zaplatiť si konzultáciu ani len u bežného advokáta. Každý však dostane odpoveď na svoju otázku, prinajhoršom dostane radu a nasmerovanie k praktickému a pragmatickému riešeniu jeho problému, či aj za asistencie Centra právnej pomoci alebo iných orgánov.
Lucia Marcinátová
Komunálne voľby 2018. Zoznam kandidátov, volebné obvody, ako a kde voliť
ZOZNAM ZAREGISTROVANÝCH KANDIDÁTOV pre voľby do Miestneho zastupiteľstva mestskej časti Bratislava-Dúbravka

Volebný obvod č. 1 
(volí sa 6  poslancov)
Ulice: Hanulova, Považanova, Sokolíková, Švantnerova, Talichova, Tavarikova osada, Záhradkárska, Bezekova, Klimkovičova, Sch. Trnavského, Bujnákova, Galbavého, Kudlákova, Chrobákova, J.V. Dolinského, J. Hronca, Koprivnická, Plachého, Strmé sady, Strmý bok, Tulipánová, Vendelínska, Pekníkova, Repašského, Brižitská, Čiernohorská, Jadranská, K Horánskej studni, Novodvorská, Oskorušová, Pod záhradami, Popovova, Štepná, Žatevná
1. Mária   Belicová, Mgr.
36 r., obchodná manažérka
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
2. Tomáš  Buzinger, JUDr.
37 r.,     právnik, predseda spoločenstva vlastníkov bytov, Team Vallo  
Progresívne Slovensko, SPOLU - občianska demokracia
3. Ján Dobšovič, Mgr.
37 r.,     podnikateľ, Team Vallo                           
Progresívne Slovensko, SPOLU - občianska demokracia
4. Peter    Gašparovič
51 r., strážna služba                    
Kotleba - Ľudová strana Naše Slovensko
5. Martin  Grázel 
43 r., invalidný dôchodca 
SLOVENSKÁ NÁRODNÁ JEDNOTA – strana vlastencov
6. Juraj  Horan, Ing.
54 r., ekonóm    
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska       
7. Ľuboš  Krajčír, PhDr.
32 r.,     zástupca starostu               
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska     
8. Martin  Lupták, Ing.
24 r., inžinier, ekonóm               
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
9. Zuzana  Nerušilová,  Mgr.
54 r., pracovníčka finančnej správy 
SMER - sociálna demokracia, Slovenská národná strana            
10. Marian  Podrazil, Mgr.
36 r.,    projektový manažér 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska         
11. Izabela  Rosíková, JUDr.
63 r.   právnička, sociálna pracovníčka
SMER - sociálna demokracia, Slovenská národná strana                                  
12. Lukáš  Šoltés, Ing., PhD.
31 r.,    zástupca riaditeľa odboru verejného obstarávania a riadenia projektov, vedecko-výskumný pracovník
nezávislý kandidát
13. Pavel  Vladovič, Ing.
57 r., ekonóm  
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska

Volebný obvod č. 2 
(volí sa 7 poslancov)
Ulice: Moyšova, Tranovského, M. Granca. K. Bendovej, Karola Adlera, Cabanova, Fedákova, Homolova, Gallayova, Pri kríži, Ožvoldíkova    
1. Dávid  Béreš, JUDr.
26 r.,      právnik 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
2. Marcel  Burkert                       
50 r., učiteľ
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
3. Alexej  Dobroľubov, Mgr. 
29 r., ekonomický analytik
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
4. Libor  Gula, Ing., M.A.               
44 r.     ekonóm, miestny poslanec,  Team Vallo
Progresívne Slovensko, SPOLU - občianska demokracia                                                                        
5. Tomáš  Hanulík, Ing.     
38 r.     vedúci kultúry a športu              
Strana zelených Slovenska        
6. Boris  Hradecký, Ing.
74 r., strojný inžinier
SMER - sociálna demokracia, Slovenská národná strana
7. Daniela Olenočinová, Mgr., Bc.                     
46 r., štátna zamestnankyňa, dobrovoľná hasička        
SMER - sociálna demokracia, Slovenská národná strana
8. Viera  Psotková, Mgr.
47 r.,    IT analytička,  Team Vallo                     
Progresívne Slovensko, SPOLU - občianska demokracia
9. Marek  Rapant, Mgr., LL.M.              
27 r.,     právnik, občiansky aktivista
Strana zelených Slovenska    
10. Ján  Ružovič 
51 r., technický pracovník        
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
11. Branko  Semančík  
47 r., športový riaditeľ
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
12. Vladimír  Straka
49 r., invalidný dôchodca         
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
13. Juraj  Štekláč, MUDr., PhD., MPH.   
47 r.,     lekár                                 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska

Volebný obvod č. 3 
(volí sa 6  poslancov)
Ulice: Saratovská, Trhová, Pri Hrubej lúke, Nejedlého, Agátová, Dúbravčická, Sekurisova, Drobného, Ušiakova, Dražická, Lysákova, Na vrátkach, Kpt. Rašu
1. Marian  Blaško                         
43 r., manažér prevádzky
SMER - sociálna demokracia, Slovenská národná strana               
2. Marián  Bohunský, Ing.
53 r., ekonóm                            
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
3. Tomáš  Husár 
27 r., majiteľ internetového obchodu
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
4. Andrei Daniel Kiszel               
42 r., konateľ spoločnosti          
SMER - sociálna demokracia, Slovenská národná strana   
5. Lilia  Lohnická, Ing.
54 r. referentka stavebného úradu                       
SMER - sociálna demokracia, Slovenská národná strana  
6. Dušan  Mikuláš, JUDr.
39 r., advokát
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska                                                                                                                                              
7. Matej  Nagy, Mgr. 
34 r.,     terénny  sociálny pracovník
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
8. Ján  Palárik, Ing.  
63 r., referent verejného obstarávania
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska                 
9. Pavel  Srnák, Ing.
52 r., manažér, Team Vallo  
Progresívne Slovensko, SPOLU - občianska demokracia
10. Magdaléna Škrovanová Mgr. art.
31 r., grafická dizajnérka
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska       
11. Michal  Vavro, Mgr.
46 r., tréner 
Strana zelených Slovenska

Volebný obvod č. 4 
(volí sa 6  poslancov)
Ulice: Bilíkova, J.Alexyho, V. Valachovej, Batkova, Landauova, Bazovského, Červeňákova, Bagarova, Beňovského, Bošániho, Damborského, Nemčíkova, Bullova, Lipského, Polianky, Harmincova, Húščavova, Ľ. Zúbka
1. Roman  Bodinger 
49 r., zástupca riaditeľa
SMER - sociálna demokracia, Slovenská národná strana
2. Mário  Borza, Ing.       
31 r., referent, 
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
3. Igor  Čajka, Mgr.
44 r., sociálny pedagóg              
SMER - sociálna demokracia, Slovenská národná strana
4. Štefan  Gubrica                        
55 r., športový manažér             
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
5. Juraj  Káčer, Ing. 
33 r.     ekonóm                             
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
6. Igor Mravec, Ing.       
42 r.     ekonóm                             
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
7. Miroslav Pástor, JUDr.  
58 r., právnik                             
Strana zelených Slovenska
8. Iveta  Petrušková, Ing.        
57 r., projektová manažérka     
SMER - sociálna demokracia, Slovenská národná strana 
9. Maroš  Repík                           
46 r.,manažér-hudobník            
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
10. Marián  Takács                        
39 r., technik požiarnej              
Sloboda a Solidarita, OBYČAJNÍ ĽUDIA a nezávislé osobnosti (OĽANO), Kresťanskodemokratické hnutie, SME RODINA - Boris Kollár, Občianska konzervatívna strana, NOVA, Zmena zdola, Demokratická únia Slovenska
(red)
Dúbravská fotka roka 
Dúbravské noviny pátrajú po zábere roka. Vyhlasujú preto fotosúťaž o dúbravskú foto roka 2018.  Chcú ukázať dúbravské krásy, schované zákutia a vaše pohľady na mestskú časť.
Vítané sú snímky v kategóriách:
1. Príroda i sídlisko
2. Akcia – kultúrna či športová
3. „Objavené v Dúbravke“ (obľúbené miesto, ulica, pohľad, Dúbravčan...)
Do súťaže sa môžu zapojiť autori fotiek bez ohľadu na vek.  Každý fotograf však môže prihlásiť maximálne tri snímky.
Fotografie zbiera redakcia do 20. decembra 2018. Snímky možno posielať mailom na tlacove@dubravka.sk (do predmetu uviesť fotka roka), alebo priniesť  osobne v obálke na vrátnicu miestneho úradu na Žatevnú 2. Tešíme sa na vaše pohľady na Dúbravku.
Na pol litra so starostom
Už štvrtý rok pokračuje mestská časť Bratislava Dúbravka v hromadných odberoch krvi pod názvom Na pol litra so starostom. Vedenie mestskej časti ho organizuje v spolupráci s Národnou transfúznou službou SR.
Jesenný hromadný odber bude 15. novembra v Kultúrnom centre Fontána na Ožvoldíkovej za OD Saratov v čase od 7.30 do 11:30. 
„Pozývame všetkých vo veku 18 do 60 rokov, " hovorí starosta Dúbravky Martin Zaťovič, ktorý sám patrí k darcom krvi. Pravidelní darcovia môžu darovať do veku 65 rokov. Interval darovania pre mužov je každé tri mesiace a pre ženy každé štyri. Záujemcovia si musia priniesť občiansky preukaz a kartičku poistenca. Národná transfúzna služba odporúča večer pred odberom a aj ráno piť čo najviac tekutín a večer zjesť len niečo ľahšie.
(red)
Vietor pripravil šarkanie divadlo na oblohe
Istotne najväčší výskyt šarkanov na meter štvorcový. Presne taká bola tohtoročná Dúbravská šarkaniáda. Išlo už o 4. ročník jesennej akcie a tento rok bol rekordný. Rekordný počet šarkanov a účastníkov, a tým aj radosti a príjemných stretnutí. Počasie bolo vybavené na jednotku, krásne slnečné, no s poriadnym jesenným šarkaním vetrom.
Už dva roky sa predviedol ako „rekordman“, stúpal vyššie a vyššie, až mu špagát nestačil. Šarkaní úspech je tajomstvom dúbravskej rodiny Melišovcov. Tento rok však rekord prekazilo počasie.
Hoci bolo pre šarkanov ideálne, vietor je mocný pán. A ten stočil zostrojeného šarkana Melišovcov, strhol ho z oblohy, zlomil. Šarkaní majstri tak ostali bez rekordu, nie však bez dobrého pocitu šarkanieho púšťania. Na oblohu totiž nakoniec pripravili „náhradného“ šarkana, ktorého prichystali aj na maľovanie deťom.
Dúbravka pripravila v Parku Pekníkova štvrtý ročník Dúbravskej šarkaniády. Nesprevádzalo ju len ideálne šarkanie počasie, ale aj veľký počet šarkaniarov. Na oblohe bolo vidno draky, princezné, netopiere, či dokonca praveké vtáky, šarkany farebné aj čiernobiele, s chvostmi, mašľami, stužkami.
Súťažilo sa o najvyššiu pozíciu na oblohe, šarkana, ktorý lietal najdlhšie a aj najkrajšieho vlastnoručne vyrobeného šarkana.
O vyrábaní bolo aj šarkanie tvorenie s Lenkou, ktoré však bolo tento rok poriadne sťažené vetrom a pre účastníkov prichystala niečo sladké pod zub dúbravská Naša pekáreň, na zohriatie sa podával teplý čaj a káva.
Text a foto: Lucia Marcinátová
Už tradičné psie stretnutie na lúke za kostolom
Dúbravka na jeseň opäť hľadala toho NAJ psa mestskej časti. Počas poslednej septembrovej soboty súťažili šteniatka, dospelé psy aj veteráni.
Slnečné, no chladné počasie, mastný a paštétový chlieb s cibuľkou, káva, čaj, grilované špekáčiky, ale hlavne takmer stovka malých, veľkých, orechov i čistokrvných psíkov. Dúbravka už po piaty raz hľadala NAJ psa mestskej časti. Súťažili šteniatka, dospelé psy aj veterány, strážne psy, domáci maznáčkovia a dokonca aj pes-futbalista.
Podujatie, ktoré sa konalo na tradičnom mieste na lúke pri Kostole Ducha Svätého, otvoril starosta Martin Zaťovič s manželkou Zdenkou.
Psie dopoludnie organizuje mestská časť Bratislava-Dúbravka v spolupráci so Športovým klubom policajnej kynológie ŠKPK Bratislava.
Od 9tej rána prebiehala najskôr registrácia psov, o 10tej predviedol Športový klub policajnej kynológie ŠKPK Bratislava výcvik. Po nej sa už začalo veľké psie súťaženie a prehliadka.
Súťažilo sa v kategóriách najsympatickejšie šteniatko (do 18 mesiacov), najsympatickejší dospelý pes (od 18 mesiacov až 8 rokov), najsympatickejší veterán  (psy staršie ako 8 rokov), najlepšie oblečený pes a najlepšie zladený pár (pes a majiteľ).
„Súťaženie a stretnutie psičkárov počas predchádzajúcich ročníkov sa stalo obľúbenou akciou, chodia sem psičkári aj z iných mestských častí,“ hodnotil vicestarosta Dúbravky Ľuboš Krajčír.
Všetky disciplíny boli určené pre  čistokrvné plemená aj orieškov, potrebný bol len očkovací preukaz psa alebo pas a chuť stretnúť sa a predviesť svojho štvornohého miláčika.
(luna, lum)
Rodinné centrum Macko privítalo hracie prvky
Osadením nových hracích prvkov pokračuje Rodinné centrum Macko v obnove svojej záhrady na Sekurisovej a areálu.
V piatkové popoludnie 5. októbra poobede sme s veľkou slávou uviedli do života novučičké  hracie prvky v našej „mackozáhrade“. Po krátkom úvodnom slove našej dlhoročnej členky, aktuálne štatutárky  Nelly Kollárovej ich deti pokrstili bublinkami. Keď prestrihli aj symbolickú krepovú mašľu, mohla začať tá pravá mackozábava. Absolvovať miniolympiádu zvládli aj tie najmenšie detičky a rozhodne sa im to oplatilo. Čakal na nich plný stôl darčekov, ručne vyrobených medailí od mamičky Renátky, ale aj sladké medovníčky od starostu Martina Zaťoviča a jeho manželky Zdenky.
Nákup dvojhojdačky, domčeka v štýle Tri prasiatka, hojdacieho mosta, skladačky zvieratká-bylinky, piškvoriek, piknikového stola, drevených lavíc, kŕmidla pre vtáčiky, ale aj nového schodiska na šmykľavkovú vežu sa nám podarilo zrealizovať len vďaka usilovnej práci našich dobrovoľníčok, ktoré robia všetko pre naše rodinné centrum zadarmo, a tak vieme časť vašich dobrovoľných darov využiť aj na takéto väčšie projekty.
Všetky osadené hracie prvky sú certifikované podľa platných noriem, aby boli pre deti bezpečné. Ďakujeme za každú pomoc pri našej dobrovoľníckej práci, ako aj za vaše drobné dobrovoľné finančné dary pre naše OZ Rodinné centrum Macko počas jeho, vcelku dlhého 16-ročného, doterajšieho fungovania.                                  
RC Macko
Keď sa spojí remeslo s pivom, hudbou a pekným počasím
Pred rokom chlad, že sa nikomu ani pivo piť nechcelo. Tento rok takmer letný. Mestská časť skúšala druhý ročník pivného festivalu Októberfest a asi počasie sa podpísalo pod to, že ľudí bolo veľa, možno aj viac než piva.
Slniečko vylákalo von už doobeda. Ľudia sa tmolili, stánky sa rozkladali. Postupne sa priestor napĺňal. Októbrová sobota 13-teho patrila pred Domom kultúry Dúbravka a vo foyer spojeniu Tradičného dúbravského jarmoku a Októberfestu. Bolo to tak už druhý rok.
Kým počas prvého pivo ostávalo a pre zimu lákalo málokoho, tento rok sa naň stálo v radoch. Novinkou v tomto roku  bolo čapovanie piva do skla. S ideou prišla dúbravská Pivotéka zo Saratovskej ulice. Cieľom bolo nielen myslieť na životné prostredie, ale ísť príkladom.
Okrem Pivotéky prišli pivovar Stupavar a remeselný pivovar Garáž z Lamača. K pivu nechýbalo jedlo a hudba. Na pódiu sa vystriedali skupiny Rockin Two, Žabí Rauš a Kristián Révay.
Dúbravský remeselný jarmok už ani nie je nutné predstavovať. V mestskej časti  píše svoju niekoľkoročnú históriu, a ak hľadáte originálny, ručne robený darček, niečo pre potešenie, alebo miesto stretnutia s remeselníkmi a príjemnými ľuďmi, ste na správnom mieste. Jarmok organizuje občianske združenie Projekt Život a sprevádzaný je vysokou účasťou a rozmanitosťou. Jeho cieľom je priblížiť a predstaviť širokej verejnosti unikátne výrobky, otvoriť diskusiu na jarmoky s kvalitnými výrobkami a v neposlednom rade dať priestor šikovným a kreatívnym ľuďom z celého Slovenska.          (lum)
Seniori zaplnili sálu a zdolali K2-ku
To, že vyvážená strava má z pohľadu ochrany zdravia pre človeka kľúčový význam, netreba hádam extra prízvukovať. Na dostatočný príjem podaktorých dôležitých vitamínov ale často zabúdame. Aj o tom sa debatovalo na poslednej prednáške určenej nielen seniorom.
Zdravie ľudí je, zdá sa, nevyčerpateľnou studnicou informácií, odporúčaní, vyvracania mýtov a naopak zdôrazňovania toho, na čo neradno zabúdať. O tom, že aj v Dúbravke ide o témy, ktoré sa už stabilne stretávajú s veľkým záujmom obyvateľov, sme sa mohli presvedčiť aj prvý októbrový utorok. Práve v tento deň odštartovala poprázdninová séria zdravotníckych prednášok organizovaných mestskou časťou  v spolupráci s Komisiou sociálno-
-zdravotnou a bytovou a Občianskym združením ANTIAGE&Jesenium.  Tentoraz na tému Vitamín D a K2 nielen po lete.
Pozvanie prednášať a následne diskutovať s  Dúbravčanmi prijal doc. Ing. Pavel Blažíček, PhD.
Ten si pripravil viac ako hodinový sumár najdôležitejších poznatkov súvisiacich s príjmom spomínaných vitamínov a ich primárnych zdrojov v strave. 
Oboznámil nás  tiež s rizikami, aké nám hrozia pri zanedbaní pravidelného prísunu či vymenoval konkrétne odporúčania pacientom, ktorí s ich dlhodobým deficitom bojujú. Vitamíny D a K2 totiž priamo súvisia s civilizačnými ochoreniami typu cukrovka, srdcovocievnymi chorobami, rôznymi druhmi rakoviny a v neposlednom rade demenciou.  
Fakt, že popularita zdravotníckych prednášok pod záštitou našej mestskej časti stúpa dokazuje aj zvyšujúca sa účasť. 
Rastúci záujem o ne potvrdil i poslanec Juraj Štekláč, ktorý za ich organizáciou už od počiatku stojí. „Teší ma, že Dúbravčania sa v otázke zdravia správajú zodpovedne a neponechávajú nič na náhodu. Dnešná, takmer do posledného miesta plná prednášková miestnosť v Dome kultúry Dúbravka, moje slová len potvrdzuje. Už teraz sa tešíme na ďalšie okruhy, ktoré budú pre Dúbravčanov, verím, rovnako atraktívne.“ 
My, ktorí ich navštevujeme pravidelne, s ním samozrejme súhlasíme.
Danka Šoporová
Obyvatelia: Žiadna krčma, ale niečo pre seniorov a juniorov
Novinkou súčasného vedenia mestskej časti je aj organizovanie neformálnych debát s obyvateľmi v jednotlivých lokalitách pod názvom Na slovíčko so starostom. Zväčša sa diskutuje na ulici, v teréne, občas pod strechou reštaurácie. Naposledy organizovalo vedenie mestskej časti, poslanci a obyvatelia debatu  o budúcnosti budovy na Ulici Ktp. Rašu.
Mierne zakolísanie nad jamou, šachtou a mierne zapochybovanie, kde to vôbec sme. Jeden krok od nás otvorený kanál, poklop z neho niekto opakovane ukradol, podobne ako opakovane niekto prepílil mrežu na oknách, opálil a posprejoval steny, v priestoroch zakladal oheň, užíval drogy, prespával, skákal po strechách... a radšej nevedieť, čo všetko presne.  
Isté je, že ide o objekt, ktorému sa radšej vyhnete. Budova na Ulici kpt. Rašu. A v nej, no aj jej okolí neporiadok, neporiadok, neporiadok.
Mestská časť Bratislava-Dúbravka získala síce budovu do svojho majetku, uzavrela ju, vyčistila. Smeti aj nevítaní nocľažníci sa však vrátili. Debnenie vylomené, mreže prepílené. 
Dúbravka chce preto s objektom čo najskôr niečo spraviť. Na Ulici kpt. Rašu straší dlhé roky. Počas októbra priamo pri budove zorganizovalo vedenie mestskej časti stretnutie s obyvateľmi pod názvom Na slovíčko o Rašu. Témou bol najmä chátrajúci objekt, ale aj ďalšie podnety a trápenia obyvateľov z lokality.

Súťaž alebo granty
„Chceme, aby budova ožila a spojila sa v nej funkcia senior – junior. Chceme zachovať zeleň v areáli objektu.“ 
Návrhov, čo s budovou, akú jej dať budúcnosť, bolo viac. Na tomto sa však obyvatelia zhodli.   Budovu nechcú výrazne meniť, nadstavovať, chcú,  aby v nej fungovalo niečo pre seniorov a juniorov zároveň.
„Máme teraz dve možnosti,“ odpovedal obyvateľom Juraj Káčer, miestny a mestský poslanec. „Buď nájde mestská časť externé zdroje, čiže fondy, granty, dotácie, alebo vyhlási v tomto duchu súťaž a uvidí, ako zareaguje trh. 
Poslanec upozornil, že mestská časť je treťou najchudobnejšou bratislavskou mestskou časťou, nemá peniaze na miliónovú obnovu schátraného objektu. Cestou preto je súťaž a spolupráca so súkromníkom alebo externé zdroje. 
Do budúcnosti by sa mohla podľa Káčera urobiť architektonická štúdia celej lokality. Okrem schátranej budovy,  aj jej priľahlej záhrady so stromami, neďalekého zanedbaného bývalého ihriska – športoviska, čiže asfaltovej plochy.
„Žiadnu krčmu, či parkovací dom,“ zneli tiež názory obyvateľov, čo v lokalite nechcú. Väčšina upozorňovala na problém s parkovaním, no aj s dopravou.  „Ráno nevieme vyjsť autom z ulice,“ hovorili. 
K ďalším podnetom a trápeniam obyvateľov patrili orezy, neporiadok, chýbajúce kontajnerové stojisko.

Viac vlastníkov
Na zmene zničeného objektu na Ulici kpt. Rašu pracuje vedenie mestskej časti už od roku 2015. V lete v roku 2015 sa rozhodlo, že budovu, v ktorej v minulosti fungovala aj materská škola, získa, aby riešila jej budúcnosť. Budova mala totiž viacerých vlastníkov, čo komplikovalo obnovu a aj starostlivosť o ňu. 
„Od  nástupu do funkcie som rokoval so spoluvlastníkmi, nakoniec prišlo k dohode,“ priblížil starosta  Martin Zaťovič. „Dve pätiny vlastnil Slovenský červený kríž a zvyšok patril ministerstvu vnútra.“
Dúbravskí poslanci po lete v roku 2015 schválili odkúpenie podielu od Slovenského červeného kríža za 12-tisíc eur a zámenu s ministerstvom vnútra. 
Za časť objektu na Ulici kpt. Rašu dostalo ministerstvo telocvičňu v škole na Bilikovej. Budovu aj tak  ministerstvo vlastní, šlo teda len o scelenie majetku rezortu. 
Zámena s ministerstvom sa však pre legislatívne kroky a postupy ťahala, budovu do svojej správy tak Dúbravka získala až na jeseň roku 2017.
Hneď potom začala mestská časť s veľkým čistením objektu, záhrady, areálu a následne jeho uzavretím pred nevítanými návštevníkmi.  A hoci bol objekt vyčistený a uzavretý, opatrenia musí mestská časť opakovať, pre bezpečnosť nevítaných návštevníkov, aj Dúbravčanov z okolia.
Neformálne debaty pod názvom Na slovíčko začalo vedenie Dúbravky organizovať na jar v roku 2015. Mestská časť podnety od obyvateľov spisuje, informuje o riešeniach, venuje im rubriku v Dúbravských novinách. Mnohé pripomienky spadajú totiž napríklad do kompetencie magistrátu alebo iných inštitúcií. 
Na stretnutia starosta pozýva aj miestnych poslancov, ktorí sa v prípade záujmu môžu zúčastniť a pridať sa k debate.
Text a foto: Lucia Marcinátová
Dúbravskí seniori zvládli maratón v Košiciach
Na Medzinárodnom maratóne mieru v Košiciach bežali aj seniori z miestneho odboru Jednoty dôchodcov Slovenska v Dúbravke a Denného centra 4.
Prvá októbrová nedeľa bola v Košiciach už po 95. krát dejiskom Medzinárodného maratónu mieru. Je to najstarší maratón v Európe a druhý na svete. Bolo tu krásne jesenné počasie a vytvoril sa aj nový traťový rekord v kategórii žien, kde bežkyňa Ebongon Miliam Naktar  z Kene zabehla čas 02:27:16 hod.
U mužov v strhujúcom závere vyhral Choge Raymond Kipchumba z Kene časom 02:08:11. V dlhočiznej riave bežcov boli zastúpení aj naši seniori. Už to nebola účasť v celom maratóne, ani polovičnom, ale odhodlali sa absolvovať celých 42,195 km v štafete.
Ako prvý z nej vybehol na 12 km Marián Tibenský a po 1:16:45 hod. ho vystriedal Matej Holický, ktorý 9 km zabehol za 1:22:16 hod.
Na tretí úsek sa postavil senior „čakateľ“ Edmund Capák a trať 12 km absolvoval za 1:10:52 hod. Na poslednej odovzdávke ho vystriedal František Brunovský, ktorý posledných 9,195 km absolvoval za 1:13:18 hod. V cieli sa tešili celkovému času 5:03:12 hod.
Naši z Dúbravky mali priemerný vek 71 rokov. Dohodli sa, že budú viac trénovať a o rok budú opäť s červeným tričkom  Dúbravky na trati.
(fb)
Bowling seniorov: Ivančová, Mizera a DC/1    
V rámci Mesiaca úcty k starším sa už tradične v októbri konajú majstrovstvá Dúbravky v bowlingu seniorov, ktoré organizuje Rada seniorov. V štvrtom ročníku štartovalo 36 seniorov, z toho bolo 24 žien. V rámci turnaja sa uskutočnilo piate, posledné kolo prvého ročníka Dúbravskej bowlingovej ligy seniorov (ďalej DBLS), v ktorom súťažili denné centrá.  
Seniorov v úvode pozdravili a povzbudili starosta Martin Zaťovič, jeho manželka Zdenka a poslanec Branko Semančík, ktorý počas celého konania DBLS  organizátorom aktívne pomáhal. Víťazom prvého ročníka DBLS sa podľa očakávania stalo Denné centrum 1. Posledné kolo malo veľmi vysokú úroveň, keď si všetky denné centrá, okrem víťazného, vytvorili svoje najlepšie výkony v celej súťaži. V štyroch družstvách sa počas piatich kôl vystriedalo 33 hráčov a hráčok.                                                                                                                                                                                                                                                                                       
V súťaži jednotlivcov štartovalo niekoľko predchádzajúcich víťazov či medailistov, ale ani jednému sa nepodarili zvíťaziť. Na najvyšší stupienok po prvý raz vystúpili Milan Mizner (DC/1) a Miroslava Ivančová (DC/4). Na záver veľmi vydareného podujatia si najlepší prevzali poháre a medaile. Najviac prvých miest, štyri, si vybojovali seniori z DC/1. 
● DBLS - 5. kolo: 1. DC/1 532 bodov, 2. DC/4 482, 3. DC/3 445, 4. DC/2 381. Konečné poradie: 1. DC/1 (J. Petrovský, P. Bellay, M. Mizner, T.Vizínová, Š. Bajteková, Zd. Berstenreirová a A. Dosoudilová) 2456 bodov, 2. DC/4  2150, 3. DC/3 1750, 4. DC/2 1487.                                                                                                                     
Najlepší jednotlivci (neoficiálna súťaž) - muži: 1. J. Petrovský 603, 2. P. Bellay (obaja DC/1) 585, 3. Ľ. Pokojný (DC/4) 487. Ženy: 1. T. Vizínová (DC/1) 427, 2. E. Barboríková (DC/3) 410, 3. M. Ivančová (DC/4) 409.
● Majstrovstvá Dúbravky jednotlivcov  – muži: 1. M. Mizner 131, 2. P. Bellay (obaja DC/1) 113, 3. J. Barborík (DC/4) 108, 4. S. Čulík (DC/2) 107, 5. J. Petrovský (DC/1) 106, 6. F. Žilinský (DC/3) 88. Ženy: 1. M. Ivančová 112, 2. M. Feketeová (obe DC/4) 108, 3. E. Barborík (DC/3) 105, 4. T. Vizínová (DC/1) 95, 5. A. Tomášová (DC/1) 91, 6. T. Balážová (DC/4) 89.       
P. Jozefovič      
Víťazom sa stal Senec  
Futbalový Klub Dúbravka v spolupráci s komisiou športu usporiadali medzinárodný futbalový turnaj mladších žiakov U11 za účasti štyroch mužstiev. Pôvodne mala štartovať aj Sereď, ale tá pre chorobu viacerých hráčov sa z turnaja na poslednú chvíľu odhlásila. Víťazom turnaja sa stal Senec.
■ VÝSLEDKY: FKP Dúbravka – MŠ K Senec 2:3,FK Dúbravka –SK Zlín (ČR) 1:3, Zlín – Senec 1:4. FK Dúbravka – FKP Dúbravka 0:3, FKP Dúbravka –Zlín 3:1, FK Dúbravka – Senec 0:3. Konečné poradie: 1.MŠK Senec 9, 2.FKP Dúbravka 6, 3.SK Zlín 3, 4.FK Dúbravka 0.
(pej)
Cieľom sú medailové umiestnenia 
Ján Dančík: Ďakujem všetkým hlavne v mene detí, ktoré majú zdravo a zmysluplne vyplnený svoj voľný čas     
Školský športový klub Gymnázium Bilíkova patrí už dlhé roky medzi najlepšie mládežnícke volejbalové kluby na Slovensku. Dobré výsledky v minulom roku nezostali bez povšimnutia ani v našej mestskej časti. Nedávnom sa konal Dúbravský galavečer športu a kultúry, kde  jasne dominovala Bilíkova.  
Najlepšou športovkyňou v Dúbravke sa za rok 2017 stala juniorská reprezentantka Diana Kačerjaková, v kolektívoch obsadili všetky tri hodnotené miesta, najlepšou trénerkou sa bola Eva Koseková a hosťom večera bola volejbalová legenda Pavčo Schenk. Čo je nového v klube, sme hovorili s jej prezidentom Jánom Dančíkom.                                                                                              
V sezóne získali 2017/18 volejbalistky ŠŠK Bilíkova na MR zlato a striebro. Na prekvapenie žiačky sa na slovenský šampionát neprebojovali. Prečo?                                                        
„Žiačky mali zložitý postupový kľúč, keď z bratislavskej oblasti postupovalo na majstrovstvá Slovenska len jedno družstvo a tentoraz  to bola Slávia UK Dráčik. Na kvalifikácii dievčatá nezvládli dôležitý zápas. Na zranenia sa nebudeme vyhovárať. Inak ich vystúpenie na kvalifikácii aj hra počas sezóny boli dobré.“
Ako ste v klube celkovo hodnotili predchádzajúcu sezónu?                                                                        
„Vzhľadom na výsledky, ale hlavne na kvalitatívny herný posun väčšiny hráčok sme ju hodnotili ako úspešnú. Vysoko si ceníme a vážime zaradenie dievčat do reprezentačných družstiev a tiež počet prijatých detí do prípravky.“                                                                                   
Klub pokračuje spolupráci s VTC Pezinok. Čo prináša klubu táto spolupráca?                                                       
„Spolupráca s VTC je na požadovanej úrovni a prináša osoh pre oba kluby. Vedenie Pezinka rešpektuje našu prácu a poskytuje naším hráčkam priestor na tréningy aj zápasy. Významným prínosom je možnosť pre naše mladé hráčky zbierať skúsenosti v extralige, čo potom následne využívajú v mládežníckych súťažiach. Dôkazom našej dobre spolupráce je, že  klub hrá v extralige pod názvom VTC Pezinok-Bilíkova.“
Nový zákon o športe priniesol aj zmeny v legislatíve. Čo to znamená pre klub? 
„Momentálne prebiehajú prestupy medzi „starým klubom Školský športový klub pri Gymnáziu Bilíkova 24” a „novým klubom Školský športový klub Gymnázium Bilíkova 24”. Toto sme museli urobiť kvôli novým stanovám, aby korešpondovali so Zákonom o športe a stanovami SVF. Máme zatiaľ preregistrovaných vyše 90 hráčok. Spolu s prípravkou a predprípravkou máme v klube asi 120 dievčat.“                                                                                                                          
Každá mládežnícka reprezentácia sa nezaobíde bez vašich hráčok. Ako to vnímate?
„Zaradenie našich dievčat v reprezentačných družstvách je výsledkom dlhodobej a systematickej prípravy. Dievčatá trénujú skvelí odborníci a okrem toho sú to aj veľmi empatickí ľudia a dievčatá ich majú rady a rešpektujú ich. Máme potom dobré družstvá, ktoré dokážu potiahnuť najlepšie a najtalentovanejšie hráčky. Na nedávnych ME hráčok do 19 rokov v Albánsku sme mali v reprezentácii Slovenska štyri dievčatá – E. Erteltovú, L. Benekovú, T. Hrušeckú a S. Jelínkovú.“                                                                                                                       
Koľko máte družstiev v súťažiach a aké ciele máte v tejto sezóne?                                                    „Máme dve družstvá junioriek, z toho jedno hrá prvú ligu. Ďalej máme po dve družstvá v súťažiach kadetiek a v starších žiačok. Mladšie žiačky hrajú trojkový a štvorkový volejbal. V mládežníckych kategóriách je každoročne cieľom postup na majstrovstvá Slovenska a medailové umiestnenie. V extralige žien by bol veľký úspech umiestnenie družstva VTC Pezinok-Bilíkova do štvrtého miesta.“                                                                                                                            
Slovo na záver?                                                                                                                                                          
„Ako prezident klubu som veľmi hrdý, že môžem byť spájaný s úspechmi ŠŠK Bilíkova. Veľmi pekne ďakujem hráčkam, ich rodičom, trénerom, SVF a sponzorom. Mestskej časti Dúbravka patrí veľké poďakovanie za podporu a propagáciu športu. Starosta so svojim tímom môže slúžiť ako príklad dobrej spolupráce medzi športovými klubmi a miestnym zastupiteľstvom. Ďakujem všetkým hlavne v mene detí, ktoré majú zdravo a zmysluplne vyplnený svoj voľný čas.
Jozef Petrovský
Výsledkový servis
□ FUTBAL                                                                                                                                                                         
● DRUHÁ LIGA ŽIEN, skupina  A – 5. kolo: FK Dúbravka – FC UNION Nové Zámky 3:0 (1:0), Haydary 2, Horváthová. 6. kolo: FK Dúbravka – TJ Kopčany 9:0 (5:0), Masárová a Popgeorgievová po 3, Haydary 2 a Horváthová. 7. kolo: FK Čaka – FK Dúbravka 0:4  (0:2), Cigánková (11 m), Pavlíková, Masárová a Popgeorgievová. Priebežné poradie: 1. FK Dúbravka 21, 2. FC UNION Nové Zámky 18, 3. KFC Komárno 12,... 8. Dunajská Lužná 3.                                 
● PIATA LIGA MUŽOV – 8. kolo: TJ Malinovo - FK Dúbravka 1:1 (1:0), gól Dúbravky: Böhmer. 9. kolo: FK Dúbravka – FK ŠK DANUBIA Hrubý Šúr 3:1 (2:0), góly Dúbravky: A.Gullár 2  Klinko. 10. kolo: ŠK Krasňany - FK Dúbravka.2:0 (1:0). Priebežné poradie: 1. ŠK N. Dedinky 21, 2. FK ŠK DANUBIA Hrubý Šúr 20, 3.TJ Jarovce 20, 4. FK Dúbravka 20,... 14. ŠKO Miloslavov 1.

□ HOKEJ                                                                                                                                           
● 1. LIGA JUNIOROV (U20), základná skupina, 1. kolo: HOBA Bratislava – ŠHK 37 Piešťany 3:0. 2. kolo: HOBA Bratislava – ŠHK 37 Piešťany 6:3. 3. kolo: HOBA Bratislava – HK Ružinov 7:3. 4. kolo: HOBA Bratislava – HK Ružinov 8:3. 5. kolo: HK Gladiators Trnava - HOBA Bratislava 3:4 sn. 6. kolo: HK Gladiators Trnava - HOBA Bratislava 0:1 pp. Priebežné poradie: 1. HOBA Bratislava 16,... 6.HK Považská Bystrica 2.
● 1. LIGA DORASTU K-CLASSIC (U18), 3. kolo: HOBA Bratislava – HK Ružinov 3:6. 4. kolo: HOBA Bratislava – HK Ružinov 4:3. 5. kolo: MHK Dubnica nad Váhom - HOBA Bratislava 0:2. 6. kolo: MHK Dubnica - HOBA Bratislava 2:3. 7. kolo: HOBA Bratislava - HK Gladiators Trnava 1:5. 8. kolo: HOBA Bratislava - HK Gladiators Trnava 1:3. Priebežné poradie: 1. HK Ružinov 15, 4. HOBA Bratislava 9, 5. HK Havrani Piešťany 0.

 □ VOLEJBAL                                                                
● 1. LIGA JUNIORIEK, skupina západ – 1. kolo: HIT Trnava – ŠŠK Bilíkova Gymnázium Bratislava 0:3 a 0:3. 2. kolo: ŠŠK Bilíkova Gymnázium - ŠŠK VIVUS Bratislava 3:0 a 3:0. Priebežné poradie: 1. ŠŠK Bilíkova Gymnázium Bratislava 12, 2. Levice 12, 3. Senica 10,... 11. Trnava 0. 
● M- SR MO KADETIEK, oblasť Bratislava – 2. kolo, skupina A: ŠŠK Bilíkova Gymnázium A – VK IMA Bratislava 3:0.
● M-SR STARŠÍCH ŽIAČOK, oblasť Bratislava, 2. kolo: ŠŠK Bilíkova Gymnázium A – VK Slávia UK Dráčik 3:2 a 3:1, ŠVK Pezinok - ŠŠK Bilíkova Gymnázium B 3:0 a 3:0.    
                                                                                                                                                                                                                                                                                  
□ FUTSAL
● 2. SLOVENSKÁ LIGA MUŽOV, región Bratislava – 1. kolo: ŠK Slovan Bratislava B – Katenačo Dúbravka 18:0. 2. kolo: Katenačo Dúbravka - FK Šport Bratislava 3:8. 3. kolo: FC Chaos AK 47 - Katenačo Dúbravka 3:4. Priebežné poradie: 1. ŠK Slovan Bratislava B 9,... 12. Katenačo Dúbravka 3, 16. FC Chaos AK 47 0.

□ BEDMINTON
● 4. LIGA MIEŠANÝCH DRUŽSTIEV, skupina juhozápad, 4. kolo, skupina o 1. – 10. miesto:  Dúbravský bedmintonový klub B – RSL Bratislava 8:0, DBK B – SK BENNI Nitra 7:1, DBK B – Lokomotíva Bánov 6:2. Priebežné poradie: 1. Dúbravský bedmintonový klub B 6, 2. Spoje Bratislava C 6.3.BK Šamorín 4,... 10. Sokol Ilava C 0.                                                                (jop)